
 परिच्छेद १

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

दूसरा परिच्छेद

"अय बहादुर, अय नौजवान, अय जवांमर्द! मेरा वालिद एक अफरीदी सर्दार है। जब अंगरेजी फ़ौज के सजकदम यहां पर नहीं आए थे, तब मैं अपने वालिद के साथ यहीं रहती थी। लेकिन दुश्मनों की फ़ौज के आजाने से सब औरतें तो एक हिफ़ाज़त की जगह में पहुंचा दी गई हैं, पर मैं अपने वालिद को छोड़ कर कहीं नहीं गई, इसलिये जब मेरा जी घबराता है, तब इस पहाड़ पर चहलकदमी के लिये अपने पड़ाव से निकल आती हूँ। आज भी मैं इस ओर आकर घूम रही थी कि इन हरामज़ादों ने मुझे आघेरा था। अगर खुदा के फ़ज़ल से तुम इस वक्त यहां न आ मौजूद होते तो,-अफ़सोस! मेरी बिल्कुल आबरू बर्बाद हो जाती।"

यों कहते कहते उस सुन्दरी ने कई बार मुझे ऊपर से नीचे तक निहारा और कई बार ठंढी उसासे लीं। फिर मैने पूछा,--"यह तुम्हारे साथ कौन है?"

उस सुंदरी ने कहा, "यह मेरे वालिद का गुलाम है और नाम इसका अबदुल्करीम है, उन कंबख्तों ने यहां आतेही पहिले तो अबदल को पेड़ से बांध दिया, फिर मेरी आबरू लेनी चाही, इतने हीमें तुम आगए।”

मैंने कहा,-" यदि तुम्हारे मुखिया लोग व्यर्थ अंगरेजों के विरुद्ध उत्पात न करते तो आज तुम पर यह आपदा कभी न आती।"

यह सुनतेही उस सुन्दरी की आंखों में खून उतर आया और उसने बेतरह मुझे घूर कर कहा,-" छिः! तुम यह क्या कह रहे हो! इसमें तो सरासर अंगरेजों की ज्यादती है कि वे नाहक हमलोगों के साथ छेड़छाड़ करते हैं, लेकिन तुम तो अंगरेज़ों के गुलाम हो, इसलिये तुम आज़ादी की कीमत नहीं समझ सकते। देखो, उस दिन मेरे वालिद ने सिर्फ अस्सी सिपाहियोंके साथ तुम लोगों को जो शिकस्त दी थी, मैं समझती हूं कि उसे तुम उम्रभर न भूलोगे। मुझे तुम लोगों की सिपहगरी पर अफ़सोस होता है कि कई हज़ार सिपाहियों के रहत भी तुमलोगों

को वह हार खानी पड़ी और हमलोगों का तुमलोग कुछ भीन कर सके; लेकिन, अय बहादुर। हमारे थोड़े से सिपाही आख़िर करही क्या सकते थे! चुनांचे जब कई शिकस्त के बाद तुमने उन पर फ़तहयाबी पाई तो मेरे वालिद अपने वफ़ादार बहादों के साथ इस मुकाम को छोड़ कर दूसरे अड्डे पर चले गए हैं।"

उस सुन्दरी की इस विचित्र बात को सुनकर मेरे अचरज का कोई ठिकाना न रहा, इसलिये मैंने पूछा,--"ऐं! उस दिन जो हमारी ओर के तीनों सिपाही मारे गए, यह क्या तुम्हारे केवल अरसी सिपाहियों काही काम था?"

उस सुंदरी ने कहा,-" हां, सिर्फ अस्सी सिपाही थे। लेकिन इससे तुम इतना ताज्जुब क्यों करते हो! याद रखो कि हमारे अफ़रीदी जवान तुमसे कम बहादुर व लड़ाक नहीं हैं और उनकी बंदूकों की गोलियां कभी निशाना चूकती ही नहीं। लेकिन अगर कोई अफ़सोस का मुकाम है तो सिर्फ यही है कि वे तुमलोगों के मुकाबले गिनती में कम हैं। तो भी अफ़रीदी अपनी हुकूमत और आज़ादी की हिफाज़त के लिये अपनी जान की कुछ भी पर्वा नहीं करते। बस, उनका अगर कुसूर है तो यही है कि गिनती में कम होने के सबब वे तुम्हारे सामने होकर नहीं लड़ सकते।"

मैंने कहा,-"तो फिर वे अंगरेजों की आधीनता क्यों नहीं स्वीकार करते?"

उस सुंदरी ने इसका जवाब बड़ी कड़ाई के साथ दिया, उसने कहा,-" क्या कहूं, अगर अफ़रीदी हिन्दुस्तानियों की तरह कभी गुलामी किए होते ता बेशक वे अपनी आज़ादी अंगरज़ों के हाथ बेच देते, लेकिन इनसे ऐसा होना गैरमुमकिन है। जब तक एक अफरीदी भी जीता रहेगा, वह हर्गिज़ किसीकी गुलामी या मातहती कबूल न करेगा। अय, नेकबख्त, बहादुर! बड़े अफसोस का मुकाम है कि तुम्हारे पाजी गोर्खे सिपाहियों ने मुझपर चोरी से छापा मारा, अगर वे सामने से आकर मुझपर जुल्म करने की नीयत करते तो यही छुरी (दिखला कर) पारी पारी से उन सब कंबख्तों के कलेजे के पार तक की खबर लेआती और लोगों को यह दिखला देती कि अफरीदी औरतों के नाजुक हाथ भी वक्त पड़ने पर इस कड़ाई के साथ दुश्मनों के कलेजे का खून पी सकते हैं।" ओफ़! उस भयंकर छुरे को देखकर मेरा वीरहृदय भी कांप उठा! किन्तु उस छुरे से उस सुंदरी के नेत्रों की तीक्ष्णता कहीं बढ़ी चड़ी थी। अहा! उस संध्या के डमड़ते हुए अंधेरे में, उस सूनसान पार्वतीय बन में, उस पठानकुमारी के सुंदर मुख से जो बारंबार क्रोध, क्षोभ, मनस्ताप, और वीरत्वव्यजक भाव प्रगट होते थे, उनसे उस सुंदरी की सुंदरता की शोभा और भी बढ़रही थी; और यही प्रतीत होता था कि मानो आकाश से कोई अप्सरा उतर आई हो या वन देवी बन में से निकलकर पर्वत की उपत्यका में नृत्य कर रही हो!

अस्तु, थोड़ी देर चुप रहकर मैंने पुनः कहा,-"सुन्दरी! अंगरेज़ी गवर्नमेन्ट की यह इच्छा कदापि नहीं है कि किसी निस्सहाय स्त्री का अपमान किया जाय! हमलोगों की यदि शत्रुता है, तो केवल अफरीदी पुरुषों के साथ है, न कि उनकी स्त्रियों के साथ, इसलिये अब तुम अपनी इच्छा के अनुसार जहां चाहो, जा सकती हो। और यदि मुझसे तुम्हारा कोई काम बन पड़े तो बिना संकोच कहो; मैं, जहांतक मुझसे होसकगा, तुम्हारा काम कर दूंगा।"

यह सुनकर उस सुंदरी ने बड़ी नम्रता से कहा,-"आह! आपकी इस मिहरबानी को में ताज़ीस्त न भलूंगी। आज आपने जैसी भलाई मेरे साथ की है। वह क्या कभी भूल सकती है! इसलिये अब मैं अपने वालिद के पास जाऊंगी। मेरी मां नहीं हैं, सिर्फ मेरे वालिद ही हैं और एक मेरी बहन है। हम दोनों बहन साथही पैदा हुई थीं, और लोग कहते हैं कि हम दोनो को जनतेही मेरी मां विहिश्त को चली गई थीं। तब से मेरे वालिद ने फिर दूसरी शादी न की और हम दोनो बहिनों की पर्वरिश इस तरह की कि जिसमें हम दोनों को कभी मां के लिये तरसना न पड़े।"

उस सुंदरी के निष्कपट भाव को देख कर मैं बहुत ही प्रसन्न हुआ और मैंने कहा,-'सुन्दरी! मैं एक बात जानना चाहता हूं, क्या तुम कृपा करके उसे बतलाओगी?".

उस सुंदरी ने कहा, मैं बेशक बतला दूंगी, अगर यह बात मुल्क और आज़ादी से ताल्लुक न रखती हो।"

मैने कहा,-"नहीं; मैं केवल तुम्हारा नाम जानना चाहता हूं!"

उस सुंदरी ने कहा,-"आह! यह तो एक महज़ मामूली बात है: मुझे लोग हमीदा कहते हैं।" यों कह कर उसने मुझसे फिर आंखें मिलाई और तुरंत (आंखें) नीची करली! अहा! उस मिलाप में विद्युच्छटा की ऐसी अपूर्व माधुरी थी कि जिसका रसास्वाद मैं जिह्वा से नहीं कह सकता! अस्तु, मैंने उस नेत्र-चापल्य पर उस समय विशेष ध्यान नहीं दिया और हमीदा से बिदा होना चाहा; इतने ही में उसके अनुचर अबदुल् ने कहा,

"हुजूर! आपकी फ़ौज के सिपाही हर चहार तरफ़ घूमरहे हैं, इससे मुमकिन है कि रास्ते में फिर मेरी किसीसे मुठभेड़ होजाय और बीबी हमीदा पर कुछ आंच पहुंचे, वैसी हालत में मैं अकेला अपने मालिक की दख्तर की हिफ़ाज़त क्योंकर कर सकूँगा?"

मैं क्या कापुरुष था कि पास शस्त्र के रहते भी अबदुल् की ऐसी बात सुन कर चुप रह जाता! सो मैंने कहा.-"मेरे साथ रहने पर किसीकी भी इतनी सामर्थ्य नहीं है कि स्त्री की ओर आंख उठाकर देख सके! इसलिये चलो, मैं हमीदा को निरापद स्थान तक पहुंचा दूँ।"

इस पर हमीदा ने कहा,-"मैं यह नहीं चाहती कि आप मेरे बास्ते ज़ियादह तर तकलीफ़ उठावें। फिर आप आज़ाद भी तो नहीं हैं! ऐसी हालत में आप अपने अफ़सर को अपनी गैरहाज़िरी का क्या सबब बतलाएंगे? क्या आप उनसे यह कहेंगे कि,-'मैं अपने दुश्मन अफरीदी सदार की लड़की के साथ गया था!' ऐसा करने से क्या आप अपने अफ़सर के सामने सज़ावार नहीं हो सकते! इसलिये ऐसा मैं नहीं चाहती कि आप पर मेरे सबब से कुछ आंच पहुंचे! चुनांचे अब आप अपने पड़ाव को लौट जाइए और यकीन करिए कि मेरे तन में जान रहते, कोई पाजी मेरी बेइज्जती नहीं कर सकता! बनिस्बत आपके, मैं अपनी जान ज़ियादह बेशकीमत नहीं समझती, इसलिये अब मस्लहत यही है कि आप लौट जायं।"

अहा! उस समय उस नारीरत्न पठानकुमारी की बात मैंने जिस भाव में समझी थी, उसे प्रगट करने की शक्ति मुझमें नहीं है; अस्तु अपने कर्त्तव्य को निश्चय करके मैने कहा,-"मेरे लिये तुम तनिक भी न घबराओ, क्यों कि मैने अपने साथियों को पड़ाव की ओर भेज दिया है, ऐसी अवस्था में यदि मैं आज न पहुंच कर कल अपनी छावनी पर जाऊं, तो कुछ भी जवाबदेही मेरे लिये न होगी। इसलिये, सुन्दरी चलो, तुम्हे निरापद स्थान में पहुंचा कर कल मैं अपने पड़ाव की और लौट जाऊंगा; क्योंकि ऐसा मुझसे कभी न होगा कि मैं तुम्हें इस आपत्ति के चकाबू में अकेली छोड़दूं।”

मेरे समझाने से अन्त में हमीदा सम्मत हुई। उस समय रात दो घंटे के लगभग बीत गई थी और गहरे अंधेरे के कारण कुछ भी नहीं सूझता था। ऐसे समय में दुर्गम पार्वतीय पथ में चलना कुछ हंसी ठठ्ठा नहीं है। अस्तु अबदुल जंगली लकड़ी के टुकड़े को मशाल की तरह बाल कर आगे आगे चला, बीच में हमीदा हुई और पीछे मैं। उस समय मैं बड़ी सावधानी से चल रहा था; क्योंकि अंधेरी रात, पर्वतप्रदेश, आगे मार्गदिखलाने वाला अफरीदी शत्रु और अपने ऊपर वैरियों के आक्रमण होने का भया- ये सब कारण ऐसे थे कि जिनसे बहुत सतर्कता के साथ मै चलता था; किन्तु इतने पर भी उस पठानकुमारी के साथ रहने से मुझे जो कुछ आनन्द मिल रहा था, उससे मार्गका-बीहड़ पहाड़ी रास्ते का, श्रम मुझे कुछ भी नहीं होता था।”

निहालसिंह की बातें सुनकर मैंने अट्टहास्य करके कहा, -"बस, मित्र! इसीका नाम प्रेम है!"

यह सुनऔर मेरे मुहं की ओर देख, हंसकर निहालसिंह ने कहा,"मित्र! इसे "प्रेम" कहो, या "परोपकार" कहो; अथवा जो चाहे सो कहो, पर यह तुम निश्चय जानो कि उस समय मेरे मन में दूसरा, या कलुषित भाव नहीं था। तुम चाहे सच मानो, या न मानो; इसका तुम्हें अधिकार है, किन्तु मैं इस समय एक सच्ची घटना तुम्हारे आगे कह रहाहूं, जिसका कि प्रमाण मेरे पास है। इसलिये तुम सच ही जानो कि ऐसी अवस्था में, जैसी दशा में कि मैंने हमीदा की रक्षा करके उसका साथ दिया था, इस "प्रेम" या "परोपकार' का सच्चा रसास्वाद वही जान सकता है, जिसे ऐसा अवसर कभी प्राप्त हुआ हो!"

मैंनेकहा,-'निहालसिंह! तुम क्या मेरी बातों से कुछ रुष्ट होगए! आह! ऐसा न समझो, मैंने जो कुछ तुमसे कहा है, वह शुद्ध भाव से ही कहा है। तुम निश्चय जाना कि तुम्हारी बातों पर मुझे पूरा विश्वास है। अस्तु अब तुम इस कहानी का क्रम पुनः प्रारम्भ करो।"

निहालसिंह कहने लगे,-"उस अंधेरी रात में कितनी दूर मैं गया था, यह नहीं कह सकता, किन्तु यह ठीक है कि हमलोग चुपचाप उस ऊबड़ खाबड़ पहाड़ी की चढ़ाई और उतराई को पार करते, एक पहाड़ी नदी के किनारे किनारे चले जाते थे। उस समय भयानक शीत और बर्फ से मेरे हाथ पैर ठिठुरेजाते थे और दम फूल रहा था; परन्तु हमीदा या अबदुल का इस कष्ट की ओर कुछ ध्यानही न था मानो उनके लिये कुछ था ही नहीं। तुम सच जानो उस अफरीदी युवती की कष्टसहिष्णता के आगे सिक्ख होकर भी मैने हार मानी!"

मैने हंसकर कहा,-"निहालसिंह। यह तो बड़े आनंद की बात तुमने सुनाई! क्योंकि स्त्री पर, विशेष कर युवती स्त्री पर विजय पाने की इच्छा करना तो कापुरुषों का काम है। क्योंकि वीर पुरुष तो सदा स्त्रियों से हार मानने मेंही अपना बड़ा धर्ग समझते हैं।"

निहालसिंह इस बक्रोक्ति का कुछ उत्तर न देकर कहने लगे," निदान, आधीरात तक चलने के बाद हमीदा एक पहाड़ी गुफा के पास पहुंच कर ठहर गई और बोली- बहादुर जवान! आपने मेरे लिये जो कुछ तकलीफ़ गवारा की, इसके लिये में आपका शुक्रिया अदा करती हूँ। बस, अब आपके ज़ियादह तकलीफ़ करने की कोई जरूरत नहीं है, इसलिये बाकी रात आप इसी (उंगली से दिखलाकर) खोह में बितावे और सुबह होने पर अपने पड़ाव की ओर चले जावें। यहांसे मेरा किला बहुत नज़दीक है, चुनांचे अब में बेखटके वहां तक पहुंच जाऊंगी।"

इसके बाद उसने अबदुल् को आज्ञा दीकि,-'खोह के अन्दर सूख पत्तों का बिस्तरा बिछादे' यह सुन और एक जलती लकड़ी हमीदा के हाथ में देकर अबदुल उस खोह के भीतर चला गया और उसके प्रवेश द्वारपर हमीदा मेरे सामने खड़ी रही। थोड़ी देर चुप रहकर हमीदा ने हाथ की जलती लकड़ी ऊंचीकर और अपने कमर तक लटकते हुए काले काले धुंघुराले बाली को मुहंपर से हटाकर मेरी आंखों से आंखें मिलाई और बड़ी कोमलता से कहा,-"अजनबी बहादुर! आजके पेश्तर मैंने आप ऐसे बहादुर को कभी ख्याब में भी नहीं देखा था कि जो अपने ऊपर इतनी तकलीफ उठाकर भी अपने दुश्मन की दुखतर पर इतना रहम करे। गो, अभी मेरी उम्र अठारह बरस से जियादह नहीं हुई, है। लेकिन इन्सान की कदर में बखूबी जानती हूं। आह। आपन जान कर भी अपने दुश्मन की लड़की पर इतनी मिहरवानी की जितनी कि हिन्दुस्तानियों से पानी गैरमुमकिन है। लेकिन मुझे अफ़सोस है कि आप ऐसी खस्लत के होकर भी हम लोगों की आजादी पर नाहक तल्वार उठाए हुए हैं। बडे अफ़सोस की बात है कि जंगल पहाड़ों में रहन घाले हमलोगों की आजादी पर नाहक आप लोगों को रश्क होता है, और उसे मटियामेट करने के लिये आपलोग जीजान से तुले हुए हैं। लेकिन मैं आपको यकीन दिलाती हूं कि जबतक एक भी अफरीदी जीता रहेगा, अपनी आज़ादी हर्गिज़ क़ाफिरों के हाथ न बचेगा। अगर मौका हो तो आप अपने अफसरों पर यह बात जरूर जाहिर कर दीजिएगा। मैं खयाल करती हूं कि अब शायद आपस मेरी मुलाकात न हो। और यह भी में समझती हूं कि कल सुबह को जब आप यहांल अपने पड़ाव की ओर जायंगे तो मुमकिन है कि अफरीदियों से आपकी मुठभेड़ हो जाय और आप पर कयामत बर्षा हो इसलिये मैं आपको अपनी एक ऐसी निशानी देती हूं कि जिसके सबब से आप मुझे हमेशः याद भी रक्खेंगे और अफ़रीदियों स अपने तईहिफ़ाज़त भी कर सकेंग।"

यह कहकर हमीदा ने अपने गले से उतार कर एक “याकृती तख़्ती" जो कि सोने को जंजीर में लटकती थी और जिस पर फ़ारसी की एक शेर खुदी हुई थी, मेरे गले में डाल दी और मुस्कुराकर कहा,-"आप एक नेक और ज़वांमद शख्स हैं, इसलिये मैं उम्मीद करती हूं कि अपने दुश्मन की भोलीभाली लड़की के इस तोहफ़े के लेने से इनकार न करेंगे, जो कि आपकी सच्ची सिपहगरी का तोहफा कहा जा सकता है।"

मैंने कहा,-"बीबी हमीदा! एक औरत की दीहुई निशानी की अपेक्षा में बिपद में अपनी तल्वारही को विशेष और उपयुक्त समझता हूँ; और ऐसी दशा में, जब कि मैं असभ्य और नीच अफरीदियों की सीमा में घूम रहा हूं।"

यह सुनतेही हमीदा मारे क्रोध के भभक उठी और अपनी आंखों की आग की चिनगारियों से हलाहल उगलती हुई बोली,-- अफ़सोस! तुम बड़ नाकदरे निकले!”

मैंने कहा,-" बीवी हमीदा! मैं तुम्हारे मन में कष्ट नहीं दिया चाहता, क्योंकि स्त्री के हृदय में कष्ट पहुंचाना बीरता का लक्षण नहीं है लेकिन मैंने किसी प्रत्युपकार की आकांक्षा से तुम्हारा उपकार नहीं किया है और न मैं किसी इनाम की लालच इतनी दर तुम्हारे साथ आया हूं।"

मेरी बात सुन कर हमीदा ने एक ठंढी सांस ली और कहा ,अय अजनबी बहादुर! तुम चाहे अफरीदी क़ौम को बिल्कुल "जाहिल, जंगली, उजड्ड और बेदर्द समझो' लेकिन यह कोम एहसान फरामोश हर्गिज़ नहीं है। तुम यकीन करो कि अफरीदी कौम अपने साथ भलाई करनेवाले के लिये उस भलाई के बदले में अपनी जान तक दे डालने में कभी मुंह नहीं मोड़ती। मैं एक नाचीज़ औरत हैं, लेकिन जिस ख़दा ने इस मिट्टी के पतले इनसान में जान और मां के थन में दूध दिया है, उसी पाक परवरदिगार ने औरतों के दिल में भी मुहब्बत आर एहसानदानी दी है, इसलिये अगर तुम्हारे दिल में मेरा कुछ भी खयाल हो तो मुझे तुम अपना दोस्त समझो और इस तोहफे को अपने दस्त की निशानी समझ कर कबूल करो। चाहे तुम मेरी कौम को कितना ही जाहिल व हेच समझो लेकिन इसमें कभी उन नहीं कर सकते कि जिस खुदाने तुम्हें बनाया है, अफरीदी भी उसीक पाक हाथ से बनाए गए हैं।

हमीदा के तर्क से में मुग्ध होगया और देरतक उसकी ओर देखता रहा। फिर बोला,–“सुन्दरी, हमीदा! मनुष्यों की जान लेने का जिन्हें अभ्यास पड़ गया है उनकी कठोर जिह्वा से यदि कोई कड़ी बात निकल जाय तो क्या आश्चर्य है! तात्पर्य यह कि अफरीदियों के स्वभाव से में जानकार नहीं हूं, किन्तु इतना में अवश्य कहूंगा कि तुम्हारी ऐसी सहृदय नारीरत्न मैंने आजतक नहीं देखी। तुम पर मेरी कुछ भी अवज्ञा नहीं है, इसलिये यदि मेरे मुख से कोई कड़ी बात निकल गई हो तो उसे तुम क्षमा करना।”

मेरी बातों से हमीदा का क्रोध वा क्षोभ कुछ शान्त हुआ और उसने सिर झुकाकर बड़ी नन्नता से कहा,-"तो तुम अपने मुँह से कहो कि तुमने एक अफरीदी औरत के तोहफे को दिल से कबूल किया! मैं कोई मामूली औरत नहीं हूं, बल्कि एक नामी गिरामी अफ़रीदी सर्दार की लड़की हूं। मेरे वालिद, यानी अफ़रीदियों के सर्दार मेहरखां को कौन नहीं जानता! इसलिये मैं समझती हूं कि तुम्हारे जैसे बहादुर शख्ल को मैने अपनी मुहब्बत का तोहफा देकर कुछ बजा नहीं किया! क्या में उम्मीद करूं कि बहादुर होकर तुम उस औरत के तोहफे के लेने से अब इन्कार न करोगे, जो कि बहादुरी और सिपहगरी को तहेदिल से कदर करती हो। भला, बतलाओ तो सही, कि आज तक दुनियां में ऐसा कौन नामी बहादुर हुआ है, जिसने किसी कदरदान औरत के तोहके को तुच्छ और नाका- बिल समझ कर कबल न किया हो!"

तीसरा परिच्छेद

मैं हमीदा के आगे फिर परास्त हुआ और निरुपाय होकर हमीदा के उस तोहफे को मैंने स्वीकार किया। मेरी स्वीकृति को सुनतेही हमीदा मारे प्रसन्नता के उछल पड़ी और उसने अपना दहना हाथ मेरे आगे बढ़ा दिया। मैंने बड़े उमंग से उसके हाथ को अपने हाथ में लिया और उसे चूम कर उसकी कृतज्ञता का बदला दिया।

आह! उस करस्पर्श में उस समय जिस अनिर्वचनीय सुख का आस्वाद मैंने पाया था, उसे जिह्वा से मैं किसी भांति भी व्यक्त नहीं कर सकता।

निदान, हमीदा ने भी मेरे हाथ को चूमा और तब फिर वही हमीदा, जो कि पहिले बड़ीही तेजस्विनी, गर्विता, परुषभाषिणी और कुपिता अफरीदी नारी थी, हास्यमुखी, कौतुकमयी, कोमलप्राणा और सरला बालिकाली प्रतीत होने लगी। इतनेही, में, खोह में पर्णशेया की रचना कर और उसके द्वार पर एक छेद में जलती लखड़ी के टुकड़े को खोल कर अबदुल बाहर आया और उसने मुझे भीतर जाकर सो रहने के लिये कहा। उस समय मैं सचमुच बहुत ही थक गया था और भारी शीत के कारण मेरा प्राण ओठों पर नाच रहा था, इसलिये हमीदा को बिदाकर के मैं खोह के भीतर गया और पर्णशैया पर जाकर पड़ गया। यह बात ठीक है कि कभी कभी बहुत परिश्रम करने के बाद जल्दी नींद नहीं आती। सो, मैं भी बहुत देर तक पड़ा पड़ा जागा किया और उस समय न जाने कितनी और कहां कहां की अनाप सनाप बातें मेरे मन में उठने लगीं; किन्तु सभी चिन्ताओं के भीतर मुझे हमीदा ही हमीदा दिखलाई देने लगी। उस समय मैने अपने मन में सोचा कि यदि हमीदा केवल कोमल-स्वाभावा किम्वा केवल परुष-स्वभावा होती तो उसके समान कोमलतामयी किम्वा पाषाणी नारी दूसरी न दिखलाई देती, किन्तु वह तो कठिनता-कोमलता, तेजस्विता-मधुरताः साहस और विनय आदि परस्पर विभिन्त प्रकृति के गणसमूहों की खान है और उन सभों पर उसका देवतादुर्लभ सौन्दर्य तो बहुत ही अनूठा है। ऐसी अवस्था में उसके लिये किस उपमा की अवतारणाकी

जाय कि जिसने मुझ जैसे नीरस व्यक्ति के कठोर हृदय पर भी अपने अद्भुत प्रभाव को डाल कर मोह लिया! अस्तु, मैंने मनही मन यही सिद्धान्त किया कि यद्यपि हमीदा अफ़रीदी कन्या है, तथापि वह सिंहनीनारी किसीवीरसिंह के ही उपयुक्त और योग्य है। क्योंकि यद्यपि बहुमुल्य माणिक्य भी लोगों की अज्ञात अवस्था में मिट्टी के नीचे दबा रहता है, तो क्या इससे उसकी ज्योति और मूल्य में कभी न्यूनता होती है! और उस अवस्था में, जब कि वह किसी योग्य जौहरी के सामने आपड़ता है!

निदान, यही ऊटपटांग सोचते विचारते मैं कब ऊंघ गया, इसकी मुझे कुछ भी सुधि न रही, क्योंकि मैं बहुत रात तक जागता रहा था, सो एकही नीद में सबेरा होगया और मैने आंखें खोल कर देखा तो जान पड़ा कि दिन अधिक चढ़ आया है! यह जानकर मैं उठने लगा तो क्या देखता हूं कि मेरे हाथ पैर डोरी से जकड़ कर बांध दिए गए हैं और तल्वार, बंदूक तथा लाठी पास से गायब हैं! यह देख कर मैं बड़ा चकित हुभा और सोचने लगा कि यह कैसा उत्पात है! किन्तु उस समय वहां पर कोई न था, जिससे मैं उस अत्याचार के विषय में कुछ पूछता। लाचार, जैसे का तैसा मैं उसी गुफा में पर्णशैया पर पड़ा रहा।

थोड़ीही देर में उस गुफा के द्वार पर कुछ मनुष्यों के बोल सुनाई पड़े और दो मनुष्य भीतर आकर मुझे घसीटते हुए गुफा के बाहर लेगए। बाहर जाकर मैने पांच सात मनुष्यों को देखा, जिनमें वह कृतघ्न और पाजी अबदुल् भी था। यह सब कौतुक देखकर असल बात क्या थी, इसके समझने में मुझे देर न लगी और मैने मनही मन इस बात का निश्चय कर लिया कि यह सारा पाजीपन कमीने अबदुल् का है।

मारे क्रोध के मेरा सारा शरीर थर थर कांपने लगा और मैंने अपनी आंखों से आग बरसाकर उस दुष्ट अदुल् से कहा,-"रे विश्वासघातक, चांडाल, रेरे बेईमान, ऐहसान-फरामोश, कमीने अबदुल्! कल जो मैंने उन गोर्खे सिपाहियों से तेरी जान और तेरे मालिक की लड़की हमीदा की आबरू बचाई और अपनी जान पर खेल और इतना कष्ट सह कर जो तुम लोगों की रक्षा के लिये मैं यहां तक आया, उसका बदला यही है! इससे तो यह कहीं अच्छा होता कि कल तू उन गोर्खे सिपाहियों के हाथ से मारा गया होता!" किन्तु मेरी झिड़की याफिटकार से निर्लज अबदुल कुछ भी लजित न हुआ और कर्कश स्वर से बोला,-"जनाब! मैं अफरीदी सर्दार मेहरखां का फ़र्मावर गुलाम हूं, चुनांचे उनके हुक्म की तामीली करनाही मेरा फर्ज है।"

मैंने क्रोध से भभककर कहा,-'पाजी, बेईमान! तु अपने "फर्ज" के साथ ही जहन्नुम-रसीदः हो।"

इसके अनन्तर वे सब मुझे घेर कर खड़े होगए और उनके लक्षण से यही जान पड़ने लगा कि वे मुझे मार डालेंगे। अस्तु, मैंने कड़ककर कहा-"निःशस्त्र बैरी को मार डालना, नीच और असभ्य अफरीदियों के लिये लज्जा की बात नहीं है, किन्तु पाजियो! यदि मैं अभी अपनी तल्वार पाऊं तो अकेलाही तुम सभों को काट कर यहीं ढेर कर दूं।"

यह सुनकर उनमें से एकने कहा,-"साहब! हमलोगों की यह मन्शा नहीं है कि नाहक आपके बदन में हाथ लगावें, क्योंकि जिस तरह आपलोग नाहक आदमी का खून करने पर तुले रहते हैं, वैसा इरादा हमारे सरदार का कभी नहीं है, बस, सिर्फ़ हमलोग आपको कैदी की सूरत में अपने सरदार के सामने लेजाया चाहते हैं। क्योंकि हमारे सर्दार का ऐसाही हुक्म है।"

बस, मैंने समझ लिया कि हाथ पैर बंधे रहने और अपने पास हथियार न रहने की अवस्था में इन पाजियों के हाथ से छुटकारा पाना असंमव है! अतएव मैंने विपत्ति के समय धैर्य का अवलंबन किया और उनलोगों की ओर देखकर पूछा,-'मुझे कितनी दूर जाना पड़ेगा?"

यह सुनकर उनमें से एकने कहा,-"यह बात हमलोग नहीं बतला सकते।"

मैंने कहा,-"तो ऐसी अवस्था में यदि मैं तुम लोगों के साथ न जाना चाहूं, तो?"

उसी अफ़रीदी ने कहा,-"तो सुनिए, आपको ज़िन्दा, या मुर्दा हालत में हमलोगों को अपने सर्दार के पास हाज़िर करनाही पड़ेगा; क्योंकि उनका ऐसाही हुक्म है।"

इसके अनन्तर उन सभों ने अपने अपने हथियार मुझे दिखलाए, जिन्हें देखकर मैंने धीरता से कहा,-'अस्तु तुमलोगों का अभिप्राय मैंने समझा, किन्तु यह तो बतलाओ कि हाथ पैर बंधे रहने के कारण म बिना लाठी के सहारे इस दुरारोह पार्वतीय मार्ग में चलूंगा, क्यों कर!"

इस पर एक व्यक्ति ने कहा,-'सुनिए, एक बेत के दौरे में आपको बैठाकर उससे आपको डोरियों से बांध देंगे। फिर आपकी आंखों पर पट्टी बांध कर दो अफरीदी उसे डोली की तरह उठाकर अपने सार के पास लेचलेंगे। बाकी सिपाही इसलिये आगे पीछे और अगल बगल साथ रहेंगे कि जिसमें आप अगर भागने का ज़रा भी इरादा करें तो फौरन आपकी खोपड़ी उड़ा दी जाय।"

उनकी इस सतर्कता के वृत्तान्त को सुनकर उस अवस्था में भी मुझे हंसी आई और मैंने कहा,-'अस्तु, जो कुछ तुमलोगों ने बिचारा हो, या जैसा हुक्म तुम्हें तुम्हारे दुराचारी सदीर ने दिया हो, तुम लोग वैसा ही करो,--लेकिन इतना तो सोचो कि पास शस्त्र न रहने और यहां के पहाड़ी रास्ते का हाल न जानने के कारण मैं भला, भागने का विचार किस बिरते पर करूंगा?"

वह अफरीदी बोला,-"खैर, इन हुज्जतों से हमें कोई मतलब नहीं है।"

यह कहकर वह एक बड़े से बेत के दौरे को लेआया, जो बड़े भारी डोल की सूरत का बहुत ही दृढ़ बना हुआ था और उसमें ऊपर की ओर बांस लगाने के लिये दो बड़े मजबूत लोहे के गोल कड़े लगे हुए थे। निदान, कई अफरीदियों ने मुझे उठाकर उसी बेत के झांपे में बैठा कर मेरी आंखों पर पट्टी बांधदी और तब आंख रहते भी मैं पूरा अंधा बन गया।

फिर मुझे केवल यही जान पड़ने लगा कि मुझे दो, या चार अफ़रीदी उठाकर पहाड़ की चढ़ाई और उतराई को लांघते हुए बड़ी तेज़ी के साथ किसी ओर को जारहे हैं। उस समय वे सबके सब चुपचाप थे।

दोपहर ढलते ढलते वे सब एक पहाड़ी झरने के पास पहुंच कर उहर गए और मुझे उस झापे में से निकाल और हाथ पैर तथा आंखों को खोलकर उनमें से एक ने कहा,-"साहब! अगर इस मुकाम पर आपको हाथमुंह धोना कुछ जलपान करना, या कुछ नाश्ता वाश्ता करना हो तो कर लीजिए, क्योंकि दो घंटे आराम करके फ़िर हमलोग यहांसे कूच करेंगे और शाम होने से पेश्तर ही अपने सार के पास पहुंच जायंगे।" यह सुनकर मैं अपने मामूली कामों में लग गया और कपड़े उतार कर हाथमुंह धो और अपने पास की थोड़ी सी मेवा खाकर जलपान किया। इतने में वे सब भी अपने मामूली कामों से छुट्टी पागए और फिर मुझे पूर्ववत उस झापे में डाल तथा आंखो पर पट्टी बांध कर चलपड़े।

कई घंटे चलने के बाद वे सब फिर ठहर गए और मैं भी झांपे से निकाला गया। मेरी आंखों पर की पट्टी और हाथ पैर खोल दिए गए, तव मैंने चारों ओर देखकर समझ लिया कि मैं अफरीदियों की बस्ती में आगया हूं। जहांतक मेरी दृष्टि गई, मैंने देखा कि चारो ओर आकाश से बातें करनेवाले दुरारोह पर्वत खड़े हैं और उनके घेरे में कई कोस का लंबा चौड़ा मैदान है। घास, पात, बेत और बांस के झोपड़े जो हर एक दूसरे से बिलकुल अलग अलग थे, बने हुए हैं और उन्हीं में अफरीदी रहते हैं। मैंने देखा कि मेरे चारों ओर सैकड़ों अफरीदी नरनारी एकत्र होगए हैं और सभी मुझे अचरज की दृष्टि से देख रहे हैं। वेसब, उनलोगों से, जोकि मुझे कैद कर लेगए थे, मेरे विषय में पछपाछ रहे हैं, जिसके जवाब में वे सब भी कुछ उत्तर देरहे हैं। किन्तु उनसभों की बात चीत में इतने ग्रामीण शब्द मिले हुए थे और उनका उच्चारण इतना द्रुत था कि मैं उनकी भाषा जानने पर भी उस वार्तालाप का बहुत थोड़ा अभिप्राय समझ सकता था, सोभी शब्दद्वारा नहीं, बरन भाव द्वारा। तात्पर्य यह कि वे सब बातें मुझसे ही संबंध रखती थीं और मेरे पकड़े जाने पर सभी प्रसन्न थे।

निदान, संध्या होने से एक घंटे पहिले मैं बहुत ही लंबी चौड़ी एक पहाड़ी बारहदरी में, जोकि बहुत साफ़ और चिकनी थी, पहुंचाया गया और तब मैने जाना कि उस अफरीदी सर्दार का दर्वारगृह या कचहरी यही है। किन्तु उस समय दस बीस अफरीदी अमीर वहां पर उपस्थित थे और सर्दार मेहरखां न था। उन अमींरों से यह जान पड़ा कि कल के दरबार में मुझे हाज़िर करने के लिये सरदार ने हुक्म दिया है और आज रात भर जेलखाने की इजाजत दी है।

इसके अनन्तर वही कमीना अब्दुल मुझे कुछ दूर पर, एक पहाड़ी खोह के पास ले गया और बोला,-"तुम्हारे लिये इसी जेल का हुक्म हुआ है, चुनांचे तुम्हें आज रात भर यहीं रहना होगा।"

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

चौथा परिच्छेद

निदान, मैं बिना कुछ उत्तर दिए ही उस अंधेरी और पथरीली गुफा में घुसा, जिसमें न बिछौना था और न ओढ़ना। अस्तु अपने भाग्य और परमेश्वर पर भरोसा रख कर मैं उसी गुफा में खाली ज़मीन पर बैठ गया और उसके प्रवेशद्वार को अफरीदियों ने पत्थर की चट्टान से बंद कर दिया। उस समय मैं मानो अंधकार-समुद्र में डूब गया था और खोह की पथरीली धर्ती में मारे जाड़े के हाथ पैर ऐंठे जाते थे। उस समय मेरे मन में तरह तरह की तरंगें उठती थीं और यही जान पड़ता था कि बस, अब मैं कल का सूर्योदय न देखंगा और मेरी समाधि इसी अफरीदी-कारागार ही में हो जायगी। किन्तु, फिर भी मैने अपने धैर्य को नहीं छोड़ा था। जगदीशबाबू! न मेरे माता पिता थे और न स्त्री; बस इसी कारण से मुझे कोई चिन्ता न थी, किन्तु उन दुराचारियों के हाथ पशु की मौत मरना पड़ेगा, यह जान कर कभी कभी मेरा कलेजा दहल उठता था।

इसी उधेड़बुन में न जाने कितनी रात बीत गई, इसका ज्ञान उस समय मुझे न था; क्योंकि मैं अंधेरी गुफ़ा में कैद किया गया था। "जगदीश बाबू! यह सुन कर तुम अचरज मानोगे, पर बात सचमुच ऐसी ही थी; अर्थात उस अफरीदी कारागार में भी मुझ पर निद्रादेवी ने बड़ी कृपा की थी और मैंने देर तक नींद का सुख लिया था। किन्तु इस सुख में कितनी देर तक मैं मग्न था, यह मैं न जान सका। एकाएक किसी आवाज़ से मेरी आंखें खुल गई और मैंने हाथ में मशाल लिए हुए एक अफरीदी सिपाही को अपने सामने देखा। वह आवाज़ उसी सिपाही की थी, जिसने व्यर्थ मुझे छेड़ कर मेरी सुख की नींद को खो दिया था।

आखिर, जब मैं नींद से चौंका तो उस सिपाही ने कहा,-"अगर तुम्हें कुछ खाने पीने की ज़रूरत हो तो कहो, उसका इन्तज़ाम कर दिया जाय।"

यह सुन कर मैंने कहा,-"दुराचारी अफ़रीदियों के कारागार में रह कर में उन्हीं बेईमानों के दिए हुए अन्त जल से अपनी भूख प्यास बुझाना नहीं चाहता।"

सिपाही,-"खैर, तो यह तुम्हारी खुशी!"

यों कह कर जब वह सिपाही जाने लगा तो मैंने उसे ठहराया और हमीदा की दी हुई उसी 'याकूती तख्ती' को अपने गले से उतार उसके हाथ में दिया और कहा,-"क्या तुम इसे पहचानते हो कि यह क्या चीज़ है?"

यह सुन कर उस सिपाही ने उस तख्ती को ले कर और मशाल के उजाले में उसे खूब उलट पलट के देख कर चूम लिया और मेरी ओर आंखें गुरेर कर कहा,-"ओफ़! यह तुम्हारा ही काम था! अफ़सोस! तुम चोरी भी करते हो!

इस विचित्र शब्द को सुनकर मैने कहा,-"ऐं! चोरी का शब्द तुमने किस अभिप्राय ले कहा!"

उस सिपाही ने कहा,--"अय काफ़िर चोट्टे! यह तख्ती मेरे सर्दार की लड़की की है। आजही हमलोगों को यह मालूम हुआ कि यह चोरी होगई है। लेकिन बड़ी ख़ुशी की बात है कि यह माल बड़ी आसानी से बरामद होगया, जिसकी वजह से में मालामाल होजाऊंगा।"

मैंने कहा,-"यह तुमने किससे सुना कि यह तख्ती चोरी होगई है?

सिपाही,-"यह मैं नहीं बतला सकता।"

मैं,-"किन्तु यह तो तुम सोचो कि यदि मैने यह तख्ती चुराई होती तो तुम्हें मैं इसे दिखलाताही क्यों? और यह भी बात सोचने की है कि जबसे मुझे अफ़रीदी सिपाही कैद करके यहां लाकर बंद कर गए हैं, तबसे भला मैंने इस तख्ती के चुराने का अवसर ही कब पाया?"

सिपाही,-"तो तुमने अगर यह तख्ती नहीं चुराई तो यह तुम्हारे पास, आख़िर आई ही कैसे?"

मैंने सोचा कि इसके ठीक ठीक उत्तर देने में हमीदा की सारी बातें कहनी पड़ेगी, जिन्हें एक सिपाही के आगे प्रगट करना मैंने उचित न समझा; अतएव मैंने कहा,-"तुम्हारे इस सवाल का जवाब मैं नहीं दिया चाहता।"

इस पर उस सिपाही ने कहा,- ठीक है, तभी तो तुम चोरी की इल्लत में गिरफ्तार करके यहां लाए गए हो, और इस कसूर में अजब नहीं कि तुम्हें कल फांसी दी जाय, या जल्लाद की तेज़ तल्वार तुम्हारे गले पर पड़े।"

मैंने कहा,-"खैर, जो होगा, देखा जायगा। बस, तुम इस तख्ती को लाओ, मेरे हवाले करो।"

सिपाही,-"अब यह तख्ती तुम्हें लौटाई न जायगी। क्योंकि इस पर तुम्हारा कोई हक जायज़ नहीं है और माल बरामद होनेपर वह फिर चोट्टे को लौटाया नहीं जाता।"

निदान यों कहकर वह सिपाही उस तख्ती को लिए हुए उस खोह के बाहर चला गया और बाहर जाकर उसने फिर उस कंदरा के द्वार को बंद कर दिया। मैं पुनः अंधकार-समुद्र में डूबने उतराने लगा और इस बात पर सोच बिचार करने लगा कि यह तख्ती तो हमीदा ने मुझे दी थी, फिर इसके चोरी जाने की बात कैले फैलाई गई! ओह, क्या हमीदा ने मुझसे उस उपकार के बदले ऐसा विश्वासधात किया!

मैंने ऐसा सोचा तो सही, पर इस बात पर मेरा विश्वास न जमा और मेरे मानसपटल पर हमीदा सर्वथा निर्दोष हीदिखलाई देने लगी। तब मेरा ध्यान अबदुल पर गया। इस बात पर चित्त ने भी पूरा विश्वास कर लिया कि यह सब उसी हरामज़ादे का कमीनापन है। किन्तु इस का तत्व तब तक मैं नहीं समझ सका था कि मेरे उस उपकार के बदले में अबदुल ने ऐसा नीच प्रत्युपकार किसलिये किया!

अस्तु, इन्हीं बातों को देर तक मैं सोचता रहा, पर सुन्दरी हमीदा पर फिर मुझे मुतलक संदेह न हुआ। किन्तु क्यों न हुआ? इसका यही कारण है कि प्रायः स्त्रियां विश्वासघातिनी नहीं होती, चाहे पुरुषजाति कैसीही कृतघ्न क्यों न हो।

निदान, देरतक में अपनी इसी उधेड़बुन में लगा था कि इतने ही में पुनः उस गुफा का द्वार खुला और मशाल का उजला भीतर आया। यह देख कर मैं सावधान हो बैठा और आनेवाले की राह देखने लगा। तुरंतही हाथ में एक छोटी सी मशाल लिए हुए हमीदा मेरे सामने आ खड़ी हुई।

उस समय वह सफ़ेद पोशाक पहरे हुई थी, उसके एक हाथ में बरछा कमर में कटार और दूसरे हाथ में वही छोटीसी मशाल थी। उसके मुखड़े से वीरता चुई पड़ती थी और कदाचित क्रोध के मारे उसकी आंखें लाल होरही थीं। हमीदा मेरे सामने आकर खड़ीही हुई थी कि उसके पीछे वह सिपाही भी वहां आकर खड़ा होगया, जिसे मैंने वह याकूती तख्ती दी थी। उसके हाथमें भी एक मशाल थी। सो उसे अपने पीछे देख, हमीदा ने उससे कहा,-"तू बाहर जाकर खड़ा रह और जबतक मैं यहां रहूं कोई भी इस खोह के अंदर आने न पावे।"

इसपर “जो हुक्म हुजूर,"यों कहकर सिपाही उस खोह के बाहर चला गया और मैं हमीदा की ओर और वह मेरी ओर देखने लगी। मानो उस समय दोनो ही यही सोच रहे थे कि पहिले कौन बोले और बातों का सिलसिला किस ढब से प्रारंभ किया जाय! किन्तु जब देर तक मेरा गला न खुलातो हमीदा पत्थर की दीवार के छेद में अपने हाथ की मशाल खोसकर मेरे सामने जमीनही में बैठ गई और बोली, अय जवांमर्द बहादुर! बड़े अफ़सोस का मुकाम है कि मुझ कंबख्त के पीछे आप बड़ी आफत में फसे! आह! मेरी आबरू बचाकर और मेरी ही हिफ़ाज़त के लिये मेरे साथ आकर आप बहुत ही बड़ी मुसीबत में गिरफ्तार हुए। मतलब यह कि इस वक्त मैं आप को जिस हालत में देख रही हूं यह सिर्फ मेरीही बदौलत आप को नसीब हुई है! अफसोस, अफ़सोस! अब मैं आप को अपना कालामुह क्योंकर दिखलाऊं और कौन से लफ़जों में आपसे माफ़ी मांगू!"

उस सुन्दरी के ऐसे आर्द्र और सहानुभूतिसूचक वाक्य से उस कारागार में रहने पर भी मेरा रोम रोम हर्षित होगया और मैंने बड़ी गंभीरता से कहा-" बीबी हमीदा! इस विषय में क्षमा मांगने की क्या आवश्यकता है! अतएव मेरे लिये तुम अपने जीमें कुछ दूसरा विचार न करो और सचजानो कि मुज्ञपर जो कुछ आपदाएं आई हैं, वे सब मेरे कर्मों का फल है! इस में तुम्हारा कोई अपराध नहीं है मेरे मनमें तुम्हारे ऊपर कोई दूसरा भाव नहीं है!"

यह सुनकर हमीदाने कहा,-"शायद आप अपनी इस आफ़त की जड़ मुझे ही समझते होंगे!"

हमीदा की यह बात मुझे बहुतही कडुई लगी! और इसे सुनकर मैने बड़ी कड़ाई के साथ कहा,__

"मैं उतना नीच नहीं हूं, जितना कि तुम मुझे समझ रही हो! अफ़सोस का मुकाम है कि अफ़रीदी कुमारी मेरे हृदय के निर्मलभाव के समझने में सर्वथा असमर्थ है! हमीदा! तुम मुझे ऐसाही नीच

समझती हो कि मैं तुम पर संदेह करता होऊंगा!"

मेरी बातों को सुनकर वह सरलहृदया, बीरनारी, हमीदा बहुतही प्रसन्न हुई और मेरे हाथ को पकड़ कर बड़े स्नेहसे कहने लगी,-"सच कहो, क्या तुम्हारे मनमें मुझपर तो कोई संदेह नहीं है!"

मैंने कहा,-"हमीदा! तुम निश्चय जानो, मैं तुम्हें वैसीही आदर की दृष्टिसे देखरहा हूं, जिस दृष्टिसे कि तुम मुझे देखरही हो! बस, तुम अपने कलेजे पर हाथ रखकर मेरे जीकाभी भाव समझलो।"

हमीदा,-"तो सचमुच तुम मुझे बेकसूर समझते हो!"

मैने कहा, "हमीदा! यह तुम क्या कह रही हो तुम सच जानो कि मेरे चित्त में तुम्हारे ऊपर कोई संदेह नहीं है।"

हमीदा- “अब मैं बहुत खुश हुई, लेकिन यह आफत तो तुमपर मेरेही सबब से आई!"

मैंने कहा,-"नहीं, कभी नहीं; तुम तो मुझे लौट जाने के लियेही बराबर कहती रहीं, किन्तु मैंने बलपूर्बक तुम्हारे साथ आने का हठ किया था। अतएव तुम इस विषय में बिल्कुल निरपराधही और मैं केवल अपने कर्मों का फल भोग रहा हूं। हमीदा! जिनकी दृष्टि केवल स्वार्थ के ऊपर लगी रहती है, उनसे कभी परोपकार होही नहीं सकता। अतएव यदि मैं विपद से भयभीत होता तो तुम्हारे मना करने पर भी कदापि तुम्हारे साथ न लगता। यद्यपि यह बात मुझे न कहनी चाहिए, पर लाचारी से कहना पड़ता है कि मैं बीरता का अभिमान करता हूं और इसलिये मेरे आगे संपद और बिपद दोनों बराबर हैं; अतएव मैने जानबूझकर इस विपद-सागर में अपने को डाला है, इसलिये तुम इसका कुछ सोच न करो।

"सन्दरी, हमीदा, मैंने सुना है कि तुम्हारे पिताने मुझे कल दरवार में हाज़िर करने की आशा अपने सिपाहियों को दी है। बस, कल वह अफ़रीदी सर्दार देखेगा कि एक सिक्खबीर किस दिलेरी के साथ मृत्यु को आलिङ्गन करता है!परन्तु, सर्दारपुत्री! तुम जो इतना कष्ट उठाकर इतनी रातको इस कैदी के साथ अपनी हमदर्दी ज़ाहिर करने आई हो, इसलिये यह तुम्हे सच्च जी से असंख्य धन्यवाद देता है।"

मेरी बातें सुनकर उस सुन्दरी ने एक लंबी सांस बँची और गदराई हुई आवाज़ से इस प्रकार कहा,--

"अजनबी बहादुर! मैंने तुम्हारे साथ ऐसी कोई भी नेकी नही की है कि जिसके एवज़ में तुम मेरा शुक्रिया अदा करो। लेकिन खिलाफ इसके तुमने मेरे साथ बहुत बड़ी भलाई की और मेरेही सबब से तुम कैद किए गए। अफ़सोस! इस बात का खयाल जब मुझे होता है तो मेरे कलेजे का खून उबाल खाने लगता है और गुस्से व शर्म के मारे यही जी चाहता है कि बस फ़ौरन अपने तई आप हलाक कर डालूं! मगर खैर, देखा जायगा!

मैंने कहा,-"हमीदा! तुम मेरे तुच्छ प्राण के लिये व्यर्थ इतना पछतावा कर रही हो!"

उसने कहा--"बस, चुप रहो, और मुझे जियादह शर्मिन्दा न करो। लेकिन याद रक्खो कि मैं उसी दिन खुदा के सामने अपना मुंह दिखलाने काबिल हूँगी, जब कि तुम्हें इस कैद से छुटकारा दिलाकर तुम्हें खुशी खुशी अफ़रीदियों की सहद के बाहर कर सकूँगी। लेकिन खैर, इस बक्त इन बातों की कोई ज़रूरत नहीं है। मैं देखती हूं कि थकावट और भूख प्यास के सबब तुम बहुत काहिल हो रहे हो, इसलिये मैं चाहती हूं कि पहिले तुम्हारे खाने पीने का बंदोबस्त करना चाहिए।"

मैने कुछ रुखाई के साथ कहा,-मैं बैरियों के यहां कुछ न्योता जीमने केलिये नहीं बुलाया गया हूं, इसलिये मैं भूखप्यास का कष्ट सहलूंगा पर अत्याचारी अफरीदियों की कैद में मैं अन्न जल का स्पर्श भी न करूंगा।"

मेरी बातें कदाचित हमीदा के कोमल हृदय में तीर सी लगी, जिससे वह ज़रा तलमला उठी और कुछ देरतक सिर झुकाए हुए धर्ती की ओर देखती रही। फिर उसने मेरी ओर देखा और उदासी के साथ यों कहा,-"अय बहादुर, जवान! मुझमें अब इतनी ताक़त बाकी नहीं रह गई है कि मैं तुम्हारी मर्जी के खिलाफ़ कुछ भी कर सकूँ। गो, तुम इस बात का यकीन न करो, लेकिन खुदा जानता होगा कि मैं तुम्हारी दुश्मन नही हूं, बल्कि आपकी दोस्त और भलाई चाहने वाली हूं। मेरे वालिद और सारे के सारे अफ़रीदी बेशक तुम्हारे जानीदुश्मन हैं, लेकिन तुम्हारे दुश्मन की दुख्तर होने पर भी मैं इसवक्त तुम्हें अपना दोस्त समझ कर इस बात की आर्जू रखती हूं कि तुम मेरे न्योते को कबूल करोगे और इस बात से इनकार कर मेरी दिल शिकनी न करोगे। मैं समझती हूं कि मेरी आर्जू मान लेने से तुम्हारी बहादुरी में कोई धब्बा न लगेगा, और तुम्हारे ऐसा बहादुर शख्स एक औरत के न्योते से इनकार करके उसके नन्हे से दिलको न दुखाएगा।"

जगदीशबाबू! हमीदा ने उस समय जिस सरलता से ये बातें कही थीं, उसमें कुछभी बनावट कहीथी, अतएव उसकी उस बिनती की मैं उपेक्षा न कर सका और बोला,-"सुन्दरी। यदि तुम्हारी ऐसी ही इच्छा है तो मैं सबभांति तयार हूं।"

यह सुनते ही हमीदा उठकर उस कारागार के द्वारपर चली और वहां पर खड़े हुए पहरेदार से कुछ कह कर तुरंत लौट आकर फिर मेरे सामने बैठ गई। थोड़ी ही देर में वह सिपाही एक सुराही ठंढ़ाजल एक गिलास शर्वत कटोराभर दूध, कई रोटियां, मेवे, फल और शराब लाकर और मेरे सामने रखकर बाहर चलागया। मैं भूखा प्यासा तो था ही सो खूब पेट भर मैंने भोजन किया, पर शराब को बिल्कुल न छुवा। मैंने हमीदा से भी अपने साथ खाने के लिये कहाथा, पर उसने इस ढंग और बिनती से उस समय इस बात को अस्वीकार किया कि फिर मैने उससे विशेष आग्रह करना उचित न समझा।

जब मैं खा पी चुका तो हमीदा के सीटी बजाने पर वही सिपाही आकर जूठे बर्तन उठा लेगया और एक खब मोटा कंबल देगया! वह कंबल दो अंगुल मोटा था और इतना लंबा चौड़ा था कि जिसे बिछा कर बीस पच्चीस आदमी सो सकते थे। सो मैंने कंबल को बिछाया और उसपर हमीदा भी बैठी और मै भी बैठा।

हाथ की मशाल हमीदाने एक छेद में खोंस दी थी, उसीके धंधले उजाले में मैं उसके सरलतामय मुखड़े को देखकर उस कारागार में भी किसी अनिर्वचनीय सुख का अनुभव करता था।

हमीदा कहने लगी,-"तुम मेरे सिपाहियों के हाथ क्योंकर या कहां पर गिरफ्तार हुए, इसका मुझे अबतक ठीक ठीक हाल नहीं मालूम हुआ। मैंने अभी तुम्हारी गिरफ्तारी का हालसुना, लेकिन वह अधूरा था इसलिये तुम मेहरबानी कर के इसका खुलासा हाल मुझे सुनाओ।"

इस पर मैंने अपने पकड़े जाने का सारा हाल उसे सुनाया, जिसे सुन कर वह बहुत ही क्रुद्ध हुई और कहने लगी,-"ओफ़! यह पाजीपन उसी नुत्फेहराम अबदुल का है! अफ़सोस! उस हरामजादे ने बड़ी दगा की! खैर, मेरा हाल सुनो,-मैं तुम से बिदा हो कर अबदुल के साथ इस ओर को चली आती थी कि थोड़ीही दूर जाने पर मुझे दस बारह आदमी मिल गए, जो मेरे वालिद के नौकर थे, और मेरीही खोजके लिये भेजे गए थे। खैर, तब मैं तो दो तीन आदमियों को साथ लेकर इधर आइ और बाकी आदमियों को साथ लेकर और किसी ज़रूरी काम का बहाना करके बदज़ात अबदुल दूसरी ओर चला गया। अफ़सोस। मैं यह क्यों कर जान सकती थी कि यह हरामजादा इसी ज़रूरी काम के लिये जा रहा है! वरन मैं हर्गिज़ उसे अपनी नज़रों से दूर न करती और सुबह होने पर तुम बे खटके अपने पड़ाव पर पहुंच जाते। अफ़सोस। तुमने अबदुल के साथ जैसी नेकी की थी, उसी का एवज़ उसने इस बदी से अदा किया।"

मैंने कहा,-"निस्सन्देह, अब्दल की दुष्टता के कारण ही मैं बंदी हुआ। यह बात मैंने उसी समय समझ ली थी, जबकि उसे मैने अपनी गिरत्फारी के वक्त बड़ी मुस्तैदी के साथ मौजूद देखा था। किन्तु इसका कारण मेरी समझ में अभी तक न आया कि उस कमीने ने मेरे साथ भलाई के बदले ऐसी बुराई क्यों की?"

यह सुनतेही हमीदा का चेहरा लाल हो गया और मानो उसने किसी लज्जा के कारण अपना सिर झुका लिया हो! देर तक वह सिर झुकाए हुए कुछ सोचती रही, फिर उसने सिर उठाकर मुझसे आंखें मिलाई और इस प्रकार कहना प्रारंभ किया,-"शायद अब्दुल के इस कमीनेपन की वजह तुम नहीं जानते, लेकिन मैं इसका सबब बखूबी जानती हूं। मैं यह बात तुम पर कभी ज़ाहिर न करती, लेकिन अब उसका ज़ाहिर करनाही मैं मुनासिब समझती हूं। मैने जो तुम को अपनी मुहब्बत की निशानी वह तख्ती दी थी, शायद उसे अब्दुल ने देख और मेरी बातों को सुन लिया होगा। बस, यही वजह है कि तुम पर मेरी मुहब्बत जान कर वह कंबख्त दिलही दिल में जल भुन कर कबाब हो गया और तुम्हारी जानका गांहक बनगया। इस वक्त मैं शर्म को दूर रखकर तुमसे साफ़ कहती हूं कि यह पाजी अब्दुल मेरे इश्कमें दीवाना हो रहा है, यह बात मैं जानती हूं, लेकिन आजतक मारे खौफ़ के वह अपनी जवान से इस बारे में कुछ भी जाहिर नहीं कर सका है। मैं उसे मुतलक नहीं चाहती, लेकिन जब कि उसने तुमपर मेरी मुहब्बत देखी, तो वह जीहीजी में बहुतही कुढ़ा और जलभुन कर उसने यह बद कार्रवाई की। ऐसा करने से उसने यही नतीजा निकाला है कि अगर इस कार्रवाई से वह मेरे बापको खुश कर सके तो मेरे पाने की दर्खास्त करे! लेकिन मै उसपर थूकूगीं भी नहीं, मुहब्बत करना तो दूर रहा; ऐसी हालत में मेरा वालिद मेरी मर्जी के खिलाफ़ हर्गिज़ कोई कार्रवाई न करेगा। इसी सिपाही की ज़बानी, जिसे तुमने यह तख्ती दिखलाई थी और जो मेरे पास इसे लेगया था, मैंने तुम्हारी गिरफ्तारी का हालसुना कि तुम्हें अबदुल ने इसी तख्ती के चुराने के कुसूर में गिरफ्तार किया है और यहां पर इस बात को उसने हर खासा आप में बड़ी सरगर्मी के साथ मशहूर किया है।"

मैंने कहा,-"किन्तु, हमीदा बीबी! मैंने तो वह तख्ती इसीलिये उस सिपाही को दिखलाई थी कि जिसमें वह मुझे छोड़ दे और मैं यहां से चलाजाऊं। क्योंकि उस तख्ती का यही गुण तो तुमने बतलाया था! यदि मैं ऐसा जानता कि उस तख्ती के दिखलाने से इतना उपद्रव होगा तो मैं उसे कभी न दिखलाता।'

हमीदाने कहा,-"मुझे इस बातपर पूरा यकीन था कि इस तख्ती के बदौलत तुम सब आफ़तों से बचकर अफरीदी सिवाने से पार होजाओगे, लेकिन तुम्हें तख्ती देने का हाल कंबख्त अब्दुल ने जान लिया, इसीसे उस सिपाही नेतख्ती देखकर भी तुम्हें न छोड़ा और ऐसी हालत में जब कि तुम कैद होकर यहां तक लाए जा चुके थे। अगर तुम तख्ती को इस वक्त उस सिपाही को नभी दिखलाते, तौ भी दरबार में तुम्हारी तलाशी जुरूर लीजाती और उस वक्त तुम्हारे पास से वह तख्ती ज़रूर बरामद होती। इससे तो कहीं अच्छा हुआ कि तुम उस चोरी के इल्ज़ाम से बिल्कुल बेलाग बचगए और मेरी तख्ती मेरे पास पहुंचगई। अब अगर अबदुल या वह सिपाही, जिसने यह तख्ती तुमसे लेकर मुझे दी थी, तुमपर तख्ती के चुराने का इल्ज़ाम लगावेंगे भी तो मैं उनदोनो को बिल्कुल झूठा साबित कर दूंगी और अपने बाप को दिखला दूंगी कि मेरी तख्ती मेरे गले में मौजूद है और यह कभी मुझसे जुदा नहीं हई थी।"

मैंने कहा,-"किन्तु, हमीदा मुझ पर चाहे जैसी विपत्ति आती पर मैं कदापि तुम्हारे उस 'प्रेमोपहार' (तख्ती) को अपने पाससे दूर न करता और सिपाही को वह तख्ती कभी न दिखलाता यदि मैं जानता कि यह इस तख्ती को फिर मुझे न लौटावेगा। खेद है कि तुम्हारे 'प्रेमोपहार' की रक्षा मैं न कर सका।" यह सुनकर हमीदा फड़क उठी और उसने हंसकर कहा,-"प्यारे दोस्त! तुम्हारी दिलेरी और कदरदानी की बात सुन कर मैं निहायत खुश हुई। बाकई, मैने अपनी मुहब्बत की निशानी (वह तख्ती) किसी एहसानफरामोश नालायक को नहीं दी थी। लेकिन, दोस्त! यह अच्छा हुआ कि इस वक्त ऐसे खतरे के वक्त तख्ती तुम्हारे पास से मेरे पास चली आई। बस, कल जब दरबार में तुम चोरी के कसूर से बरी होकर जाने लगोगे तो यह तख्ती मैं फिर तुम्हें पहिनाकर बिदा करूंगी। असोस! काफ़िर, बदजात, झुठे, बेईमान, हरामजादे, खुदगरज, एहसानफरामोश और पाजी अबदुल ने जिस गरज़ से तुम्हे इतना परीशान किया है, उस कंबख्त की यह आ ताकयामत हर्गिज पूरी न होगी, क्योंकि जैसी बदज़ाती उस बेईमान अबदुल ने की है, अगर सुलतान-ई-रूम भी वैसी हर्कत करके हमीदा के दिलपर कबज़ा किया चाहेतो यह (हमीदा) उसपर भी कभी न थूकेगी। क्योंकि मैं जितनी कदर बहादुरी और सिपहगरी की करती हूं बेईमानी, खुदगरजी और एहसानलरामोशी से उतनी ही नारत भी करती हूं। बस, कल तुम कह देना कि मैंने तख्ती नहीं चुराई।"

मैंने कहा,-"हां, तो मैं अवश्य कहूंगा, किन्तु मैं तुमसे उस तख्ती के पाने और उस सिपाही के दिखलाने से इनकार कदापि न करूंगा।"

हमीदा,-(घबरा कर) "आह! तब तो तुम सब मिट्टी कर दोगे इसलिये मस्लहत यही है कि तुम उस तख्ती के पाने या उस सिपाही को देनेसे बिल्कुल इनकार करो।"

मैंने कहा,-"हमीदा! हाय, यह तुम्हारे जैसी बोरनारी के मुंह से यह मैंने क्या सुना! हाय, इस तुच्छ प्राण के बचाने के लिये तुम मुझे झूठी हलफ़ उठाने की सिक्षा देतीहो! किन्तु सुन्दरी! तुम निश्चय जानो कि सिक्खवीर जितना झूठ से डरते हैं उतना मृत्यु से कदापि नहीं डरते, वरन उसे महातुच्छ समझते हैं।"

मेरी यह बात सुन कर हमीदा मारे खुशी के उछल पड़ी और कहने लगी,-"जानिमन सलामत! ऐसा तुम हर्गिज़ मत समझना कि हमीदा दिलकी कमज़ोर है या यह तुम्हें झूठ बोलने के लिये मज़बूर किया चाहती है। नहीं, ऐसी बात कभी नहीं है। अजी साहब! मैं तो सिर्फ तुम्हारे दिल का इम्तहान ले रही थी,। ऐसी हालत में अगर तुम मेरी यह बात मान लेते तो बेशक तुम मेरी नज़रों से गिरजाते लेकिन ऐसा क्यों हो। वाकई ख़ुदा ने मेरे दिल को एक अच्छे दिलेर शख्स के ताबे किया है, इसके लिये मैं तहेदिल से उसका शुक्रिया अदा करती हूं!"

यों कह और अपने गलेसे उतार कर हमीदा ने वह तख्ती मेरे गले में डालदी और जोश में आकर कहने लगी,-"प्यारे! मैं कल भरे दरवार में अपने बापके आगे यह बात कह दूंगी कि इस ज़वामर्द जवान पर मैं शैदा हूं और यह तख्ती मैने खुद इसे अपनी मुहब्बत की निशानी के तौर पर इसके नज़र की है।

अहा! उस समय, जबकि हमीदाने उस तख्ती को दोबारे मेरे गले में डाली थी, मेरी विचित्र दशा हो गई थी। उस समय उस सुन्दरी की भुजा का स्पर्श जब मेरे गले से हुआ था और उसके उष्ण विश्वास मेरे मुख में लगेथे उनसे यही जान पड़ता कि मानो खिली हुई पारिजातकुसुम की लता ने मेरा आलिङ्गन किया और उस पुष्प समूह की मत्तकरी सुगन्धि ने मेरे चित्त को हर लिया! अहा! यह कौन जानता था कि आसन्न मृत्यु के अवसर में उस भयंकर अफ़रीदी कारागार में भी अलोक सामान्य सुन्दरी का प्रेमालिङ्गन मुझे प्राप्त होगा।"

निहालसिंह की रहस्य पूर्ण कहानी को सुन कर मैं बहुत ही चकित हुआ और बोला,-"भई, निहालसिंह! तुम बड़े भाग्यवान हो।"

निहालसिंह ने कहा, सचमुच, जगदीशबाबू। मेरे भाग्यवान होने में कुछभी सन्देह नहीं है। अस्तु, सुनो-जिस समय हमीदा मेरे गलेसे लपट गईथी और मैंने उसके और उसने मेरे कपोलों का स्नेहपूर्वक चुंबन किया था, उस समय एक विचित्र घटना-संघटित हुई थी अर्थात ठीक उसी समय एक उद्वेजक अदृहास्य-ध्वनि सुनकर हम दोनो एक दूसरे के आलिङ्गन से पृथक हुए आंखे उठा कर हम दोनो ने देखा कि डाह की आग में ताव पेंच खाता हुआ कमीना अब्दुल् गुफ़ा के भीतर घुस आया है और आंखें गुरेर कर हम दोनो की ओर देख रहा है। उसे देखते ही मैं तो केबल उसे "कमीना पाजी" कह कर चुप हो गया, पर हमीदा ने बेतरह त्योरी बदल और कड़क कर कहा,

"बदज़ात तू किसके हुक्म से इस वक्त यहां आया!"

यह सुन अबदुल ने ताने से कहा,-"बीबी हमीदा! यह मुझे नहीं मालूम था इस वक्त आप तख्लिये में एक काफ़िर कैदी के साथ इश्क मज़ाकी का मज़ा लूट रहीं हैं, वरन बगैर इत्तला कराए, हर्गिज़ अन्दर आने की गुस्ताखी न करता। लेकिन निहायतही अफ़सोस का मुकाम है कि लार मेहरखां की लड़की एक गैरमज़हब, काफ़िर अपने मुल्क के दुश्मन और अजनवी शल्ल के इश्क में दीवानी हुई है और वह हया व शर्म को ताक पर धर कर ऐसी शोखी के साथ उसपर अपना इश्क ज़ाहिर कर रही है! इसके बनिस्बत तो कल आप अगर उन काफिरों के हाथ, जिन्होंने कि कल आप पर हमला किया था, मर गई होती तो कहीं अच्छा होता। अफ़सोस 'लुंडीकोतल' के नामी सर्दार मेहरखां की नेकरखस्लत दुख्तर की यह बेशर्मी: लानत है इस इश्क पर और हज़ार लानत है ऐसे आशिक पर।"

यह सुनते ही हमीदा ऐसी तेजी के साथ उठ खड़ी हुई, जैसे बाणविद्धा सिंहिनी और पुच्छविमर्दिता सर्पिणी अत्यंत कुपित होकर उठती है।

निदान, हमीदा ने उसकी ओर तुच्छ दृष्टि से देख कड़क कर कहा,-"हरामज़ाद, पाजी, बदज़ात! मेहरखां के एक नाचीज गुलाम को भी इतना हौसला हुआ है कि वह कंबख्त अपने मालिक की लड़की की नसीहत करे! मगर खैर, तेरी इस शोखी की सज़ा तो मैं तुझे अभी देती; लेकिन नहीं, इस वक्त तो मैं तुझे छोड़ देती हूं, पर तू याद रख कि वह वक्त दूर नहीं है जबकि मेरी छुरी तेरे कलेजे का खून पीएगी और तेरे तन की बोटियां चील कब्वों की खुराक बनेंगी! बस तू फ़ौरन यहां से अपना मुंह काला कर, वरन में अभी तेरा काम तमाम कर दूँगी।"

यों कह कर हमीदा ने अब्दुल पर थूका और तेजी के साथ अपनी कमर से उस कातिल छुरे को खैंच लिया। उस छुरे को देखतेही डरपोक अबदुल एक दम पीछे हटा और गुफा के द्वार पर जाकर फिर कहने लगा,-"आह, अफ़सोस आप मुझ जान का डर क्या दिखलाती हैं क्या यह बात आप भूल गई कि अफरीदी बहादुर मौत से डरतेही नहीं; लेकिन ऐसी बात अगर आपने कहा तो कोई ताज्जुब न करना चाहए, क्योंकि इस वक्त आप बेख़ुदी के आलम में मुबतिला है। मगर खै, आप यकीन कीजिए कि मैं मौत से डरनेवाला नहीं हूं, लेकिन तो भी अपने सर्दार की लड़की को मैं एक काफ़िर के इश्क में दीवानी देखकर चुप होजाऊं, यह मुझसे हर्गिज़ न होगा। बीबी हमीदा! इस वक्त तुम मुझपर चाहे जितनी तेज़ी झाड़लो, लेकिन कल जब भरे दरबार में में तुम्हारी बदचलनी का इज़हार दूँगा, तब तुम देखना कि तुम्हारी छरी मेरा काम तमाम करती है, या जल्लाद की पैनी तल्वार तुम्हारा या तुम्हारे सदजात आशिक का!!!"

५

इतना कह कर अबदुल तेज़ी के साथ उस गुफा के बाहर चला गया; तब हमीदा ने 'कादिर कादिर' कह कर कई आवाज़े दी, पर बाहर से किसीने कोई जवाब न दिया। यह देख कर हमीदा उठ खड़ी हुई और अपनी मशाल अपने हाथ में लेकर कंदरा के बाहर चली। मैं भी उसके साथ साथ कंदरा के द्वार तक आकर ठहर गया। हमीदा कंदरा से बाहर हुई और बाहर जाकर उसने एक अफरीदी को एक पेड़ से जकड़ कर बंधा हुआ पाया। यह वही व्यक्ति था कि जिसे मैंने वह याकूती तख्ती दी थी और जिसे हमीदा ने 'कादिर कादिर' कह कर पुकारा था।

निदान, हमीदा ने उसके बंधनों को खोल दिया और पूछा,-"तुम्हारी यह हालत कैसे हुई?"

इस पर कादिरने पहिले अदब से झक कर हमीदा को सलाम किया और फिर इस प्रकार कहना प्रारंभ किया,-"हुजूर! आपने मुझे यह हुक्म दिया था कि,-'जब तक मैं इस खोह में रहे, बगैर मेरी इजाज़त कोई शख्स इसके अन्दर न आने आवे ' लिहाज़ा, मैं पहरे पर मुस्तैद था कि यकबयक अबदुल आया और इस खोह के अन्दर जाने लगा। मैंने उसे रोका और खोह के भीतर जाने देने से इनकार किया। आखिर वह लौट गया और फौरन ही कई आदमियों के साथ आकर उसने मुझे इस पेड़ के साथ बांध दिया। इसके बाद अबदुल के साथी, जिनके चेहरों पर नकाबें पड़ी हुई थीं; एक ओर को चल गए और वह इस खोह के अंदर गया।"

यह सुनकर हमीदा ने अपने कुर्ते के जेब से निकालकर कई अशफ़ियां उल सिपाही के हाथ पर धरी और मेरी ओर स्नेहपूर्वक देखकर वह एक ओर को चली गई। उसके जाने पर उस खोह का द्वार पूर्ववत बंदकर दिया गया।

उस अफरीदी कैदखाने में फिर मुझे चिन्ताओं ने घेर कर सताना प्रारंभ किया और मैं भांति भांति के सोचविचारों के समुद्र में डूबने उतराने लगा। मैंने उस एक ही रात्रि को जैसे जैसे तमाशे देखे थे और जैसी जैसी बातें सुनी थीं उनसे मेरा विस्मय बराबर बढ़ता ही गया। उस समय मुझे यही जान पड़ने लगा था कि मानो मैं ‘अलिलैला' की हज़ार रातों में से किसी एक रात्रि का नायक बनाया गया हूं और किसी कल्पनामयी सुन्दरी के प्रेम में डूबकर किसी दानवनगरी के पाषाणमय कारागार में बंदी किया गया हूं! किन्तु जगदशिबाबू! उस समय का वह कल्पनामय स्वप्न आज सत्य होगया है और तुम्हारे कथनानुसार मैं सचमुच अब अपने को बड़ा भाग्यवान समझ रहा हूं।

किन्तु उस समय मेरे बाहर भीतर-चारोओर अंधकारही अन्धकार था और में मानसिक पीड़ा से बिकळ हो, रहरह कर हमीदा को पुकार उठता था, परन्तु उस समय वहां पर हमीदा थी कहां, जो मेरे प्रष्ण का उत्तर देती?

थोड़ी देर के अनन्तर जब मेरा चित्त कुछ स्वस्थ हुआ और मैंने चिन्ताओं के उत्पात से कुछ छुटकारा पाया तो उसी अन्धकारमय कारागृह में एक ओर पड़ रहा और पड़ा पड़ा सोचने लगा कि क्या बदज़ात अबदुल सचमुच भरे दरबार में अफरीदी सर्दार के सामने उसकी लड़की (हमीदा) का अपमान करेगा; और क्या मेरी ही भांति उस वीरनारी को भी किसी भयानक दंड की कठोरता झेलनी पड़ेगी?

किन्तु सोचसांगर में पड़कर मुझे किसी ओर भी किनारा नहीं दिखलाई देता था, अतएव एक ठंढी लांस भर कर मैंने निद्रादेवी का आवाहन करना प्रारंभ किया। बड़ी बड़ी आराधनाओं से भी निन्द्रा तो न आई,पर उसने अपनी छोटी बहिन तंद्रा को अवश्य भेज दिया, जिसकी गोद में पड़कर मैं हमीदा के प्रेमपूर्ण स्वरूप का दर्शन करने लगा।

अहा! उस तंद्रामय स्वप्न में मुझे एक ओर सुख दिखलाई देता था, और दूसरी ओर दुःख; एक ओर मृत्यु की भयंकरी मूर्ति नृत्य करती हुई दीख पड़ती थी और दूसरी ओर अमृत; एक ओर जागरण, क्लेश, बन्धन और पराधीनता मुझे घेर रही थी और दूसरी ओर तंद्रा के मोह में सुख की मृगमरीचिका, हमीदा का प्रेम और स्वर्गराज्य की उज्वल किरणे दिखलाई देती थीं। मैंने उसी तंद्रामय स्वप्न में देखा कि हमीदा मेरे गले से लपटी हुई मेरे कपोलों का स्नेहपूर्वक चुंबन कर रही है! आह! उस अफरीदी कैदखाने में भी स्वप्न ने मुझे ऐसे सब्जबाग दिखलाए थे!!!

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

पांचवां परिच्छेद

प्रातःकाल पहरेवाले की आवाज़ से मेरी तंद्रा दूर हुई और उससे मैंने सुना कि मुझे दरबार में हाज़िर करने को सरदार ने हुक्म दिया है। अतएव मैं शीघ्रता से उठा और गुफा के बाहर आकर आवश्यक कामों से छुट्टी पा, सिपाहियों के घेरे में दरबार की ओर चला। उस समय दिन कुछ आधिक चढ़ आया था, पर आकाश में कुहरा इतना छाया हुआ था कि सूर्य भगवान का दर्शन दुर्लभ था।

अस्तु, मैं अंतर्यामी बिधाता को प्रणाम कर दरवार की ओर चला और मन ही मन परमेश्वर से यही प्रार्थना करने लगा कि जिसमें वह छीनदयालु मेरे हृदय में ऐसा बल दे कि जिसके कारण मैं इन असम्य अफ़रीदियों के आगे अपने सिक्ख नाम का गौरव रख सकूँ।

दरबार गृह कैसा था, इसकी सूचना मैं पहिले दे आया हूं। सो उसी बारहदी में मैं पहुंचाया गया और वहां जाकर मैंने देखा कि दरबार गृह के मध्य में एक ऊंचे सिंहासन पर अफरीदी सर्दार मेहरखा बैठा है और उसके अगल बगल अदब के साथ झुके हुए अस्सी दरबारी अमीर ज़मीन में, फर्श पर बैठे हुए हैं।

सदार मेहरखां का बयस, मेरे अनुमान से पचास के लगभग होगा। उसकी देह लंबी और जोरावर, चेहरा रोबीला और शरीर का रंग गोरा था। उसके सिंहासन के पीछे बीस सिपाही नंगी तल्वार लिए खड़े थे और दरबार गृह के सामने, मैदान में पचास सवार खड़े थे।

निदान, मैं जब सरदार के सामने जाकर खड़ा हुआ तो मेरे पीछे बारह अफ़रीदी सिपाही, हाथों में भरी हुई बंदूकें लेकर खड़े हुए कि जिसमें सरदार के जरासा इशारा पातेही वे मेरी खोपड़ी उड़ादें। अस्तु, परन्तु मैं बिलकुल निडर हो, तन कर वीरपुरुष की भांति सरदार के सामने खड़ा हुआ। उस समय दरबार में इतना सन्नाटा छाया हुआ था कि यदि वहां पर एक सुई भी गिरती तो उसका भी शब्द स्पष्ट सुनाई देता।

मेरे खड़े होने के कई मिनट बाद, उससन्नाटे को तोड़कर सरदार मेहर खांने मेरी ओर धूर कर गंभीर शब्दों में कहा,-"अय नौजवान! तेरा नाम क्या है? क्योंकि तेरी पोशाक देखकर मुझे ऐसा जान पड़ता है कि शायद तू सिक्खरेजीमेन्ट का सिपाही होगा!"

यह सुनकर और खबतन कर मैंने वीरताव्यंजक शब्दों में कहा,-"सर्दार मेहरखां। मैं अन्यायपूर्वक तेरे हाथों बंदी हुआ हूं, अतएव मैं उस दंड की प्रतीक्षा करता हूं, जो कि तू मुझे दिया चाहता है। बस, इसके अतिरिक्त इस समय नाम, धाम, पेशा, मज़हब, या जातपांत के पछने की या उनके कहने की मैं कोई आवश्यकता नहीं समझता।"

कदाचित मेहरखां ने अपने प्रष्ण का ऐसा मुहंतोड़ उत्तर कभी न पाया होगा! और कदाचित उसने मुझसे ऐसे उत्तर पाने की कभी कल्पना भी न की होगी। सो मेरे कड़े जवाब को सुनकर वह मारे क्रोध के भभक उठा और कड़क कर बोला,-"बेवकूफ़, काफिर! तेरे इस बेहूदगी के जवाब से तेरा ही नुकसान होगा, इसलिये शाहदिरबार में कैदी को जिस नर्मी के साथ जवाब सवाल करना चाहिए, इसे तुझे ज़रूर जान लेना चाहिए।'

किन्तु उस अफरीदी सरदार के इस कहने से मैं बिचलित न हुआ और मैने भी उसी प्रकार कड़क कर कहा,-" मेहरखां! असभ्य अफ़रीदी पठान को मैं अपना राजा नहीं समझता, और साथही इसके, राजाओं के आगे कैसे शिष्टाचार की आवश्यकता होती है, इसे मैं भली भांति जानता हूं।"

मैंने समझा कि मेरे इस उत्तर से सरदार और भी तमतमा उठा, पर उसने अपने उमड़ते हुए क्रोध को भीतरही भीतर रोक कर कर्कश स्बर से कहा,-" काफ़िर! क्रिस्तानों के कदमों की धूल से जिनका माथा भर रहा है, उन्हें इतनी शेखी के साथ तनकर ऐसा जवाब सवाल न करना चाहिए। तू अभी निरा छोकड़ा है, इसलिये लड़कों की तरह जवाब सवाल कर रहा है, लेकिन, ऐसा करना तुझे फबता नहीं। क्या तू इस तवारीखी बात को बिल्कुल भूल गया कि इन्हीं 'असभ्य' पठानों के हाथ से तेरी ज़ात(सिक्खों) को कितनी मर्तवः बेइज्जत होना पड़ा है और कितनी दफ़ा उन्हें पंजाब को छोड़ कर इधर उधर जंगल पहाड़ों में भाग कर अपनी जान बचानी पड़ी है! आज तू उसी (असभ्य) पठान ज़ात के सरदार के सामने कैदी की हैसियत से खड़ा किया गया है, पस, तुझे लाज़िम है कि तू अब सम्हल कर मेरे सवालों का जवाब देगा।" मैंने उसकी इन बातों का कुछ भी जवाब न दिया, तब वह फिर कहने लगा,-"क्या तू यह जानता है कि तू किस कसूर में गिरफ्तार हो कर यहां लाया गया है?"

“मैने निडर हो कर कड़ाई के साथ कहा,-"हां, यह मैं भली भांति जानता हूं कि मैंने गोर्खे सिपाहियों के हाथ से जो अफरीदी सरदार की लड़की की आबरू बचाई है और उन्हीं गोरों की पैनी छुरी से एक एहसानफ़रामोश, पाजी अफरीदी युवक की जान बचाई, है, बस, इसी अपराध में में बंदी करके यहां लाया गया हूं। निस्सन्देह, मेरा अपराध बड़ा भारी है। यदि ऐसी भलाई में असभ्य अफरीदी जाति के साथ न करता तो वह मेरे साथ ऐसे प्रत्युपकार की व्यवस्था किसलिये करता! सच है, नीचों के साथ भलाई करने का नतीजा ऐसा ही निकलता है।"

मेरी बातें सुनकर मेहरखांकुछ देरतक चुप रहा फिर वह कहने लगा,"सुन काफ़िर! आज मुझे यह जानकर बड़ी खुशी हुई कि अगरीदियों के बनिस्वत हिन्दुस्तानी लोग ज़बांदराजी में बड़े बहादुर होते हैं। लेकिन हमलोग बातों के बदले मैदान में,-लड़ाई के मैदान में बहादुरी दिखलाना मनासिब समझते हैं। खैर, तू अपने ख़ुदा का शुक्रिया अदा कर कि ऐसे बेहूदः जवाब सवाल करने पर भी अभी तक मेरे धड़ पर सर कायम है!

"सुन, काफ़िर, जवान! तुम लोगों ने नाहक हमारे मुल्क में आकर लड़ाई का डंका बजाया, नाहक हमारे सैकड़ों बहादुरों की जानेली और नाहक इस बेहूदा सर्कशी करने पर तुम उतारू हुए, क्या तुम अफ़रीदियों को बिल्कुलही नाचीज़ व पस्तहिम्मत समझते हो कि जिसके सबबवे तुम्हारी इस शरारत का बदला न चुका सकेंगे! मगर खैर तुझ जैसे एक नाचीज़ कीड़े के मारने से मुझे क्या हासिल होगा। इसलिये दुश्मन आनकर भी मैं तेरी आन का ख्वाहां नहीं हूं, लेकिन सिपहगरी के घमंड से लड़ने आकर जो तूने मेरी दुख्तर की याकूती तख्ती चुराई, तेरा यह कसूर कभी मुआंफ़ नहीं किया जा सकता। पस, तू इस कसूर के एवज़ में मुनासिब सज़ा भोगने के लिये तैयार हो।"

यह सुनकर मैने बिल्कुल लापरवाही के साथ कहा,-"सुन मेहरखां! बिना अपराध भी मैं, उस दंड के भोगने के लिये तैयार हूं, जिसे तुम जैसे नालायक मुझ जैसे निरपराधियों को दिया करते हैं। क्योंकि तुझ से मैं अपने छुटकारे की आशा नहीं करता, क्योंकि यह मैं भली भांति जानता हूं कि तुझ जैसे दुरात्माओं के पास छल की कमी नहीं रहती, परन्तु यह अपवाद, कि मैंने किसीकी कोई वस्तु चुराई है, मैं नहीं सह सकता। चोरी करनी सिक्ख जाति का धर्म नहीं है; इसलिये तू बतला कि तेरी लड़की की तख्ती चुराने का झूठा अपवाद मुझे कौन लगाता है?"

यह सुनकर सरदार ने जोर से पुकारा-'अबदुल्!' जिसे सुनते ही वही बदज़ात, पाजी अबदुल् दरबार में आया और ज़मीन चूमता हुआ सरदार के सामने जाखड़ा हुआ। तब सरदार मेहरखां ने कुछ कड़ाई के साथ उसले कहा,-"इस कैदी ने हमीदा की याकूतीतख्ती चुराई है, इस बारे में तू क्या जानता है, बयान कर।"

यह सुनकर कांपते हुए गले ले अबदुल कहने लगा,-"मैंने इस कैदी के पास वह तख्ती देखी है, इसलिए मैं समझता हूं कि इसने किसी ढब से उस तख्ती को चुरा ली है। क्योंकि इस बात का तो कभी यकीन किया ही नहीं जासकता कि एक काफिर और अपने मुल्क के दुश्मन को दुख्तर-ई-लर अपनी तख्ती मुहब्बत की निशानी के तौर पर दे डालेगी।"

"मैने ज़रूर अपनी बेशकीमत याकूतीतख्ती इस बहादुर जवान को दी है। जिस बहादुर नौजवान ने मेरी आबरू और जान बचाई, जिसने मुझे उस खखार आफ़त ले बचाकर मेरी हिताजत के लिये सारी रात मेरे साथ रह कर निहायत तकलीफ उठाई, और जिसने मेरे लिये अपने तंई इस बला में फंसाया, अजनवी, रमज़हब और गैरकोम होने पर भी मैंने खुशी से अपनी निशानी इस बहादुर जवान को देडाली। लिहाज़ा, इस आम दरवार में अफरीदी सरदार की लड़की इस बात को खुशी से कबूल करती है कि इसने इस भलाई करनेवाले बहादुर जवान को उसकी नेकियों के एवज़ में निशानी के तौर पर अपनी तख्ती का देडालना गैरमुनासिब नहीं समझा। पल, जो लोग इस नेक जवान को तख्ती के चुराने का इल्ज़ाम लगाते हैं, वे सिर्फ झूठही नहीं बोलते, बलिक इन्सानियत के खिलाफ सर उठाते हैं।"

इस आवाज़ के सुनते ही सार दरबार की नज़र उधर ही खिंच गई, जिधर से यह आवाज़ आई थी, और सभी ने आश्चर्य से देखा कि उपर्युक्त बात के कहनेवाली स्वयं हमीदा ही थी। यह देखतेही अफरीदी वीरों की तल्वारे झनझनाहट के साथ म्यान से निकल पड़ी, मेरे हृदय का भी रुधिर उष्ण होकर बड़ी तेजी के साथ नाड़ियों में दौड़ने लगा और रक्षकों ने मर्यादा से सिर झुकाकर हमीदा के लिये रास्ता छोड़ दिया। मैं पास ही खड़ाथा, सो मैंने बड़े आदर की दृष्टि से उस निर्भीकहृदया महिमाल्विता पठानकुमारी का स्वागत किया और उसके संकोचहीन भाव तथा अकुंठित गति को मैं देखने लगा।

गतरात्रि को जिस भेस में हमीदा मुझसे कारागार में मिली थी, इस समय भी वह उसी भेस में थी। किन्तु इस समय उसके नेत्रो में नारीजनोचित कोमलता तथा स्त्रीजनोचित करुण भाव न था, बरन उनके बदले में स्पष्ट प्रणा अटल प्रतिज्ञा, उद्धत दर्प और अम्लान तेजस्विता मेघान्तरित मध्यान्हमार्तण्ड की भांति उसके नेत्र और मुख से टपकी पड़ती थीं। अहा! उस समय न जाने किसी घोर अनिष्ट की आशंका से सारा दरवार विलोड़ित हो उठा था।

हमीदा धीरे धीरे अपने पिता के पास पहुंची और उसके पैर के पास दो जानू बैठ कर असंकुचित भावसे कहने लगी,-'प्यारेवालिद! मैंने अपनी खुशी से इस अजनबी और परदेसी बहादुर को अपनी तख्ती नज़र दी है। इस बात से मैं इन्कार नहीं कर सकती। अगर आज यह बहादुर मेरी तख्ती के चुराने के कलर में गिरफ्तार न किया गया होता तो मैं इस भरे दरवार में कभी न आती और उस तख्ती के ज़िक्र करने की भी कोई ज़रूरत न समझती, इसलिये अगर मेरी इस हर्कत से मेरी या आपकी शान में कुछ फर्क आया हो तो उसके लिये आप मुझे मुआफ़ करेंगे। इसी बहादुर सिपाही ने मेरी आबरू और जान को दश्मनों के हाथ से बचाया है। इसलिये दुनियां में एसी कौन चीज़ है, जो मैं बगैर तअम्मुल किए इसे नहीं देखकती! आह! ऐसी नेकी करने बाला यह बहादुर जवान चोर है, यह बात जो नालायक अफरीदी अपनी नापाक ज़बान से निकाल सकता है, उसे फौरन अफरीदी सिवाने के बाहर कर देना चाहिए। मैं जानती हूं कि ऐसी झूठी, गंदी और बे बुनियाद बात का फैलाने वाला नालायक कौन है! वह बदजात अबदुल है और इसी कमीने ने ऐसी वाहियात बात फैलाकर इस बेकसूर बहादुर को नाहक फंसाया है। आप अपने प्यारे गुलाम अबदुल से पछिए कि गोखों के भयानक छरे से इस कंबख्त की जान किसने बचाई! अफ़सोस, कमीना अबदुल सिर्फ झूठा ही नहीं है, बल्कि वह दगाबाज़ और एहसान-फ़रामोश भी है।

"प्यारे वालिद! इसी बहादुर नौजवान ने मेरी आबरू और जान के साथही साथ इस कमीने अबदुल की भी जान उन कंबख्त गोखों के हाथ से बचाई, जिसके एवज़ में इसने अपनी खुदगरज़ी और कमीने पन के बाइस इस बेगुनाह बहादुर को चोरी की इल्लत में गिरफ्तार करके सज़ा दिलवाने के लिये आपके रूबरू पेश किया है। मैं चाहती हूं कि अबदुल की शरारतों पर इन्साफ़ किया जाय और यह बहादुर जवान इज्ज़त के साथ अफ़रीदी सिवाने के बाहर पहुंचा दिया जाय। अगर अफ़रीदियों के खिलाफ़ तल्वार उठाने का जुर्म इस बहादुर शख्स पर लगाया जाय तो उसका निबटारा जंग के मैदान में किया जा सकता है। इसलिये मैं चाहती हूं कि----"

हमीदा और भी न जाने क्या क्या कहती, पर अफरीदी सरदार मेहरखां मारे क्रोध के बीचही में 'हुंकार' कर उठा और अपने तख्त पर खड़ा हो, बड़े कर्कश स्वर से कहने लगा,__

बेबकूफ़ लड़की! तूने क्या अपने दिल में यही समझ रखा है कि अफरीदी सरदार मेहरखां एक पागल लड़की के कहने मुताबिक काम करेगा! बस, मैंने सब बातें समझ लीं, अब तू चुप रह; क्योंकि अब मैं तेरी कोई बात सुनना नहीं चाहता। हमारे मुल्क के दुश्मन और अंगरेजों के एक गुलाम काफ़िर को तूने अपनी बेशकीमत तख्ती अपनी मुहब्बत की निशानी में दी: इस भरे दरबार में आकर इस बात के ज़ाहिर करने में, अफसोस है कि शर्म तेरी दामनगीर न हुई और हया से हाथ धो कर तूने अपने साथही मेरी भी शान में फर्क डाला और तू अपने इस काफ़िर आशिक के बचाव के लिये मुझसे सिफारिश करती है? आह! मैंने इस बात का ख्वाब भी नहीं देखा था कि अफरीदी कौम की-ज्यादातर खास मेरी लड़की की शर्मनाक कार्रवाई होगी! सुन बेवकूफ़ हमीदा! तू हर्गिज़ ऐसा न समझ कि मैं तेरे इस काफ़िर आशिक को छोड़ दूंगा और यह बदलात यहांसे लौट कर मेरे मुल्क में अंगरेज़ी झंडा गाड़ने का मौका पाएगा। बस जो काफिर, अफरीदी सरदार की नासमझ लड़की के दिल को लुभाना जाता है, उसे कैसी सज़ा देनी चाहिए, इस पर मैं बखूबी गौर कर चुका हूँ। लेकिन खैर, अगर यह तेरा आशिक कैदी एक एकरार करे तो इसकी जान बख्शी जासकती है। और यह बात यह है कि अगर यह काफिर

अपने बेअसूल मज़हब को छोड़ कर पाक दीन इस्लाम को कबूल करे। बस, अगर यह कैदी मुसलमान हो जाय, तो इसकी जान न ली जायगी, लेकिन जबतक यह जीता रहेगा, इसे बराबर अफरीदी जलखाने में कैद रहना पड़ेगा।"

इतना कहकर मेहरखां ने मेरी ओर देखा और कर्कशस्वर से कहा,-"अय, काफिर नौजवान! मैं तुझे तीन दिन की मोहलत देता हूं; इन तीन दिनों में तू बखूबी इस बात पर गौर करले कि तू अपनी जान देना चाहता है, या मुसलमान होकर अफ़रीदी जेलखाने में रहना।"

इतना कहकर उसने अपने सिपाहियों की ओर देखकर, जो कि मुझे उस खोह से निकाल कर इस दरबार में लाए थे, कहा,"सिपाहियों इस काफिर कैदी को लेजाकर बदस्तूर उसी जेलखाने में बंद करदो।"

इतना कह और अपने तख्त से उतरकर मेहरखा दरबार-गृह से बाहर चला गया। उस समय एकाएक मेरी दृष्टि अबदुल की ओर जा पड़ी तो मैंने क्या देखा कि वह नर राक्षस मेरी ओर देख देख कर पैशाचिक हास्य कर रहा है। हा! नारकीय पिशाच के उस वीभत्समय हास्य को देखकर मैंने घृणा, अवज्ञा और तिरस्कारपूर्वक उसकी ओरसे अपनी आंखें हटा लीं और साथही मैंने हमीदा की ओर आंखें फेरी, जो अब तक अपने पिशाच पिता के सिंहासन के पास सिर झुकाए हुए खड़ी थी और स्त्रीजनोचित अभिमान से जिसका चेहरा तुषारदग्ध कमल की भांति हो रहा था। जिस दिन मैने गोर्खे सिपाहियों के हाथ से हमीदा की रक्षा की थी, उन दिन प्रदोष काल के हलके उजाले में सैने उस अपमानपीड़िता वीर्यवती अफरीदी कुमारी के नेत्रों में जैसी दिव्य ज्योति देखी थी, आज स्नेहमय पिता के पदप्रान्त में, प्रकाश्य दरबार में, स्वजातीय अमात्यमंडली और योद्धाओं के आगे इस प्रकार अपमानित और उपेक्षित होने पर उसके नेत्रों की वह ज्योति न जाने कहां जाकर विलीन हो गई थी और उन नेत्रों में अभिमान ले उमंगे हुए आंसुओं की बाढ़ दिखलाई देने लगी थी। हाय, तब मैंने समझा कि पर्वतबासिनी पठानी हमीदा निरी पाषाणी नहीं, बरन रक्तमांसशरीरा नारी ही है और विधाता ने इस पार्वतीय कुसुम में भी अपनी निज सम्पत्ति अर्थात् कोमलता और सुगन्धि दी है।

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

छठवां परिच्छेद

मैं थोड़ी ही देर तक वहां था, इतनी ही देर में मैंने यह सब देखा फिर पहरेवालों के साथ मैं उसी खोह में लौट आया और जानवरों की तरह उसमें बंद कर दिया गया।

तीन दिन और तीन रात मुझे उसी भयानक कारागारही में बीते। हाय, ये तीन दिन बड़ेही कष्ट से बीते। कहां तो स्वाधीनता, शत्रुओं के खोजने का महाउत्साह, पर्वतस्थली में भ्रमण, पहाड़तोड़ तोपों की गंभीर ध्वनि, श्रेणीवद्ध सौ सौ बंदूकों की बारंबार आवाज़े, तीखी तल्वारों की झनझनाहट, और बीरताव्यंजक प्रतिक्षण नवीनातिनवीन उत्साह; और कहां इस अन्धकारपूर्ण, भयानक पहाड़ी बिल में पशुओं की भांति अकेले समय विताना! हा! उस समय मैंने मनही सन यह समझ लिया था कि भयानक मृत्यु जल्लाद बनकर मेरी परमायु के मस्तक पर झुठाराघात कर रही है। हा! यह कौन जानता था कि मुझे अकालही में दुराचारी अफरीदियों के हाथ पशु की मौत मरना पडेगा, मेरी भरीजवानी इस प्रकार मिट्टी में मिल जायगी, और मेरे सार मनोरथ बिना पूरे हुए ही रह जायंगे! ऐसी मौत से में नहीं मरना चाहता था, पर उस समय मेरा चाराही क्या था! यदि हाथ में तल्वार हो और सामने लड़कर मरना पड़े तो उस मृत्यु को मैं बड़े सुख की मृत्यु समझता हूं, परन्तु उस मृत्यु को स्मरण कर मेरा हृदय रहरह कर कांप उठता था।

ये तीन दिन मैंने तीन युग के समान काटे, क्योंकि इन तीन दिनों में एक दिन भी सुन्दरी हमीदा के दर्शन मुझे नहीं हुए थे। वह क्यों न सुझसे मिली, इसका कारण मुझे पीछे विदित हुआ था कि निज पिता की कड़ाई के कारण वह मेरे पास नहीं आसकी थी, परन्तु इस बात पर मुझे पूरा विश्वास था कि इस भयानक शत्रुपुरी में सिवा उसके मेरी भलाई चाहनेवाला और कोई नहीं है। किन्तु एक निस्सहाया अफरीदी वाला हज़ारों बैरियों की तल्वार से मुझे क्यों कर बचा सकेगी, यह चिन्ता मुझे और भी पागल किए देती थी। किन्तु मेरे प्राण बचने का एक मात्र उपाय था,-धर्म त्याग; अर्थात अपने पवित्र सिक्ख धर्म को छोड़ कर मुसलमानों के काल्पत मुहम्मदी धर्म का ग्रहण! किन्तु ऐसा मैं कदापि नहीं कर सकता! अहा! जिस समय गुरु तेगबहादुर ने मुसलमानी धर्म के ग्रहण करने की असम्मति प्रगट की थी और औरंगजेब के हुक्म से वेकत्ल किए गए थे। तो जब जल्लाद की तेज़ तल्वार उनके सिर पर उठी थी, उस समय उन्होंने यही कहा था कि,-"मैंने सिर दिया, परन्तु धर्म न दिया!" आहा! उसी पूजनीय गुरु का शिष्य हो कर मैं प्राण के भय से धर्म त्याग करूंगा! कदापि नहीं। हाय, वह जीवन किस काम का रहेगा, यदि मैं निज धर्म त्याग करके कापुरुष की भांति अपने बैरीसे निज प्राण की भिक्षा मांगूंगा! बस, ऐसे तुच्छ जीवन से मुझे कुछ भी प्रयोजन नहीं है, बरन ऐसे क्षणिक जीवन से मरना कहीं बढ़ कर है। जगदीशबाबू! इस प्रकार मनही मन निश्चय कर के मरने के लिये में तैयार हुआ।

चौथे दिन बड़े तड़के ही पहरेवाले ने मुझे दरबार में चलने के लिये तैयार होने को कहा! मैं तो और भी पहले से तैयार था, सो चट उसके साथ हो लिया और अपने मामली कामों से छट्टी पा कर दरबार में पहुँचा। मैंने इस बात का सिद्धान्त कर लिया था कि आज का दरबार केवल मेरे प्राण लेने के लियेही किया गया है। आज के दरबार में सैकड़ों अफ़रीदी सरदार नंगी तल्वार लिये बैठे थे, सरदार मेहरखां भी बड़ी शान शौकत से अपने तख्त पर बैठा था और उसके पीछे चालीस सिपाही नंगी तल्वार लिये खड़े थे, दरबार के सामने मैदान में पांच सौ सवार नंगी तत्वार और भाले लिये कतार बांधेखड़े थे और मेरे पीछे सोलह बंदूकधारी जल्लाद खड़े हुए थे। एक बेर हष्टि धुमा कर मैने यह सब देख लिया और फिर परमात्मा का स्मरण कर, तन कर मेहरखां के सामने देखा। मुझे उस प्रकार निडर भाव से खड़े देख कर कदाचित वह मनही मन झल्ला उठा और झंशला कर बोला,

"काफिर कैदी! इन तीन दिनों के अंदर तूने मेरी बात पर बखूबी गौर कर लिया होगा?"

मैंने कहा,-'हां, मैंने उस बात पर भली भांति बिचार कर लिया है।"

मेहरखां ने कहा,-"तो तू झूठे सिक्ख मज़हब को छोड़ कर छीन इस्लाम के कबूल करने के लिये राज़ी है?" यह सुनतेही मैंने मारे क्रोध के जलकर अपनी आंखों से आग बरसाते हुए कहा, --नहीं, कभी नहीं! क्योंकि जिस तरह तू मेरे मज़हब को झूठा कह रहा है उसी तरह में भी तो मेरे मज़हब को झूठा समझ रहा हूँ! फिर मैं उसे क्योंकर स्वीकार कर सकता हूं?"

यह बात मैंने बड़े आवेश के साथ कही; क्योंकि जैसे बुझने के समय दीपक एकबार 'दप्प' से जल उठता है, उसी प्रकार मृत्यु को सामने देखकर मेरा हृदय भी उपसित हो उठा और मैंने बड़ी दृढ़ता के साथ ऊपर कहा हुआ वाक्य कहा। मेरी बातें सुनकर मेहरखां ने कहा,-"सुन, बेवकूफ़! मैं तुझे यकीन दिलाता हूं कि अगर तू मुसलमान हो जायगा तो तुझे मैं अपने दरबारी अमीरों में शुमार कर लूंगा और अपनी दुख्तर हमीदा को भी तेरे हवाले करूंगा। इसके अलावे, अगर तू हिन्दुस्तान को जाया चाहेगा, तो अंग्रेज़ों से लड़ाई खतम होने के बाद तुझे खुशी से अपने सिवाने के बाहर पहुंचा दूंगा।"

जगदीशबाबू! यह लालच ऐसे भयंकर हलाहल से मिला हुआ था कि जिसकी कड़वाहट से मेरा सिर घूम गया और मैंने बड़े कड़े शब्दों में कहा,-"छिः! तू क्या बावला हुआ है, जो मुझे लालच दिखला कर मेरे धर्म से मुझे डिगाना चाहता है! अपने दरबारी अमीरों में शुमार करना या हमीदा को देडालना तो दूर रहा, अगर तू मझे अपने सिंहासन के साथ विहिश्त की सारी हूरों को भी मुझे देडाले तब भी मैं अपना धर्म न छोड़ेगा। और यदि कभी मुझे ऐसा अवसर मिला तो मैं तेरी लड़की हमीदा को अपने मज़हब में लाकर तब उससे शादी करूंगा, अन्यथा नहीं। तू क्या नहीं जानता कि अबतक हज़ारों मुसलमान दीन इस्लाम को छोड़ छोड़ कर पवित्र सिक्ख धर्म में दीक्षित हो चुके हैं और एक सिक्ख ने भी मुसलमानी मत को ग्रहण नहीं किया है। इसलिये तू मुझसे ऐसी आशा न रख।”

मेरी बात सुनकर मेहरखां मारे क्रोध के थर्रा उठा और ज़ोर से चिल्ला कर कहने लगा,-"बेवकूफ़ काफ़िर, अब तेरी मौत बिल्कुल तेरे नज़दीक पहुंच गई है। अफ़सोस, तू जानबूझकर अपनी जान देरहा है, वरन मैं यह नहीं चाहता था कि नाहक तेरी जान लूं।"

उसकी यह बात सुनकर मैं ज़ोर से हंसपड़ा और कहने लगा, "मुझे यह बात पहिले नहीं मालूम थी कि तुझमें रहमदिली कूट कूट कर भरी हुई है। अस्तु, सदार मेहरखां! तू इस बात की फ़िक्र न कर और मेरे लिये अपना दिली अफ़सोस जाहिर मत कर। तू निश्चय जान कि सिक्खवीर मौत से नहीं डरते।"

मेरी बात सुनकर मेहरवां और भी भभक उठा और ज़ोर से बोला,"बेवकूफ, काफिर मैंने समझ लिया कि तेरी मौत तेरे सरपर आपहंची है! तो खर, ऐसाही हो! मैं तुझे कत्ल का हुक्म सुनाता हूं, इसलिये अब तू मरने के लिये तैयार होजा। आज शाम को अफरीदी जल्लाद तुझे कत्ल करेगा।'

बस, इतना कह कर उसने मुझे पुनः जेल में लेजाने के लिये अपने सिपाहियों को हुक्म दिया और मैं फिर उसी भीषण कारागार में पहुंचा दिया गया।

जगदीश बाबू! जबकि मैंने अपनी मौत को आपही बुलाया था तो फिर मैं मरने से भयभीत क्यों होने लगा था! अस्तु, कारागार में आनेके समय मैने भगवान भास्कर को भक्तिपूर्वक प्रणाम किया, क्योंकि फिर मुझे दूसरे दिन के सूर्य का दर्शन कब संभव था! यद्यपि इस नश्वर संसार में जो जन्मा है, वह एक न एक दिन अवश्य मरेगा, यह बात सभी जानते हैं; परन्तु 'तुम आज मरोगे,' ऐसा सुनकर कौन धार धर सकता है! हाय, इस महा त्रासदायक मृत्यु के समाचार को मुज कर कौन विकंपित नहीं होता! परन्तु तुम सच जानो कि, जबकि में स्वयं जान देने के लिये तैयार हुआ था तो फिर मुझे उस ( मृत्यु ) से भय क्यों लगने लगा था! अतएव मैं स्वस्थ होकर कारागार में परमेश्वर का चिन्तन करने लगा। किन्तु उस ईश्वर के भजन में रह रह कर व्याघात होने लगा और प्यारी हमीदा का ध्यान मुझे विचलित करने लगा। यद्यपि फिर हमीदा सुझसे नहीं मिली थी, यह बात मैं कह आया हूं, परन्तु वह उसी प्रहरी के हाथ मेरे लिये बराबर भोजन भेज दिया करती थी, जिसे मैं बड़ी रुचि के साथ खाता था, परन्तु आज के भोजन को मैंने छुआ तक नहीं, और यही इच्छा मनही मन करने लगा कि किसी प्रकार मरने से पहिले एक बेर हमीदा का दर्शन होजाय! परन्तु यह मेरी इच्छा मेरे मनमें ही रही और इस विषय में मैंने उस पहरेदार से इसलिये कुछ कहना उचित न समझा कि कहीं मेरे कारण उस बेचारी पर कोई आपदा न आजावे, क्योंकि इस बात को में भली भांति समझता था कि यदि वह मेरे पास तक आसकेगी, तो मरने से पहिले वह मुझे अवश्य अपना ही दर्शन देगी। निदान, इन्हीं सब जंजालों में फंसकर मैं शान्तिपूर्वक ईश्वराराधन भी नहीं करने पाया था कि भगवान भास्कर अस्ताचल पर पहुंच गए और साथही तीन अफरीदी सिपाही आकर मुझे उस जगह पर ले गए, जहांपर मुझ जैसे अभागों की जाने ली जाती थीं।

वह जगह बस्ती से कुछ दूर, पहाड़ की चोटी पर थी और वह इतनी सूनसान और मनहल थी कि वहां पहुंचने पर एक देर मेरा हृदय कांप उठा। परन्तु तुरंत ही मैंने गुरु गोविन्द सिंह का नाम लेकर अपने हृदय को दृढ़ किया और घातकों से कहा कि,- वे अपना काम करें।"

उस समय अस्त होते हुए सूर्य की लाल प्रभा से उस पर्वतस्थली की कैली प्राकृतिक शोभा थी, इसके अनुभव करने का मुझे अक्सर न था, क्योंकि मेरी मृत्यु मेरे बहुत ही समीप पहुंच गई थी। अस्तु, मैंने एक बार घूमकर चारो ओर इसलिये दृष्टि फेरी कि यदि कदाचित हमीदा कहीं पर खड़ी हो तो उसे एक बार देखलूं, परन्तु हा! उस समय वह थी कहां!

निदान फिर तो जल्लादों ने मेरे हाथ पैर और आंखों के बांधने की इच्छा प्रगट की, जिले सुनकर मैंने कहा,-"आह! मरने के पूर्व तो अब तम लोग मुझे बंधन में न डालो और मरते मरते मुझे इन आंखों से इस प्राकृतिक शोभा को देख लेने दो। फिर मरने के बाद न जाने मैं किस लोक में जाऊंगा और वहां पर न जाने किस प्रकार के सुख वा दुःख को पाऊंगा।"

मरने के समय की मेरी इस बात को जल्लादों ने मान लिया और मैं मरने के लिये तैयार हो गया। उस समय एकाएक मेरी दृष्टि सामनेवाली एक पहाड़ी चोटी पर जो गई तो मैंने देखा कि सफ़ेद साड़ी पहने हुए कोई स्वर्गीया सुन्दरी अचल-प्रतिमा की भांति खड़ी है! यद्यपि सूर्यास्त हो जाने के कारण मैं यह स्पष्ट न जान सका कि वह हमीदा ही थी; या कोई और थी, पर मेरे चित्त ने मुझ स्ले बार बार यही कहाकि यह हमीदा ही है। आह! यह जानते ही मैं मारे प्रसन्नता के अपनी मृत्यु को क्षण भर के लिये भूल गया, परन्तु तुरंत ही जल्लादों के संकेत करने से मैं सावधान हो गया, पर मेरी दृष्टि उस अचल-प्रतिमा ( हमीदा ) ही की ओर लगी रही।

अहा, प्रेम! तू धन्य है! सामने मृत्यु, सिरपर घासक, बगल में काल और चारो ओर ले निराश की फांसी, तिलपर भी प्रेम! अतएव कहते हैं कि प्रेम तू धन्य है! क्षणमात्रही का जीवन अब रहगया है, दीपक बुझने में अब कोई सन्देह नहीं है। आशा एक दम से शून्य में मिल गई है और दुराशा ने भी एक प्रकार से साथ छोड़ दिया है, तथापि प्रेम! तथापि प्रेमका यह महामोहप्रद उत्पात!!!

मेरी दृष्टि उसी अस्पष्टमूर्ति की ओर, जिसे मैने हमीदा समझ रक्खा था, लगगई थी और उसकी ओर निहारते निहारते मुझे आशा और निराशा ने बेतरह झकझोर डाला था। यद्यपि मैं अपने जीवन से सब तरह निराश होहीचुका था, किन्तु उस अस्पष्ट-हमीदा मूर्ति के देखते ही मुझे न जाने, आशा कैसी कैसी आशा देने लगी और न जाने मेरे मनमें कैसी कैसी तरंगें उठने लगीं। उस समय, मुझे यही जान पड़ने लगा कि मानो मैं किसी कल्पनातीत दिव्य राज्य में हमीदा के साथ बिचरण कर रहा हूं, और मुझे चारो ओर से अनेक दिव्यमूर्तियों ने घेर रक्खा है।

जगदीशबाबू! उन जल्लादों में तीसरा व्यक्ति वही कमीना अबदुल था, जो मेरे उपकार का प्रत्युपकार करने आया था। सो उसने मुझे अन्तिम बार सावधान होने के लिये कहा, जिसके उत्तर में मैंने गरज कर कहा कि,-'तू अपना काम कर, मैं सावधान हूं।

निदान, 'गुड़ गुड़ गुडुम्' करके तीनों बंदूकें छूट गई और कंधे में चोट खा, मुर्छित हो कर मैं वहीं गिर गया। फिर मुझे चारों ओर अंधकारही अंधकार दिखलाई देने लगा और यह नहीं जान पड़ा कि फिर क्या हुआ!


 परिच्छेद ६

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

सातवां परिच्छेद

समय जब मैं होश में आया उस समय रात थी, पर कितनी थी, यह मैंन जानसका। मैने देखा कि घर के कोने में दीवट पर रक्खा हुआ एक दीया बल रहा है और में एक व्याघ्रचर्म पर पड़ा हुआ है। मेरे कंधे में, जहां पर कि मैंने चोट खाई थी, इतनी पीड़ा होरही है कि जिसके कारण करवट बदलना तो दूर रहा, मैं हिलडोल भी नहीं सकता हूं। मेरे सिरहाने सिर झुकाए हुए एक सुन्दरी बैठी है और बड़ी उत्कंठा से वह मेरे चेहरे को देख रही है! किन्तु वह कौन सुन्दरी थी, यह बात हलके उजाले के कारण मैं एकाएक न जान सका।

एक तो मिटमिट करते हुए दीए का उजाला कम था, दूसरे मेरी आंखों में पहिले की सी ज्योति नहीं बच रही थी, इसलिये प्रथम दर्शन में मैंने उस सुन्दरी को नहीं पहिचाना कि यह कौन है! अस्तु, कुछ देर में मैंने अपनी बिलुप्त स्मृति को धीरे धीरे अपने हृदय में लाकर उस सुन्दरी से दो प्रष्ण किए,-"मैं कहां हूं-और तुम कौन हो?"

मेरे प्रष्ण को सुन और मेरे कान के पास अपना मुहं लाकर उस सुन्दरी ने बहुतही धीरे से कहा,-"आप घबरायं नहीं, क्योंकि आप अपने एक सच्चे दोस्त की हिफाज़त में हैं।"

मैंने फिर कहा,-"तो तुम कौन हो!"

इस पर उस सुन्दरी ने कहा, "मैं आपकी लौंडी हमीदा हूं। बस, अब चुपचाप पड़े रहिए, बोलिए मत; क्योंकि ज़ियादह बोलने में तकलीफ़ घटने के वनिस्वत और भी बढ़ जायगी।"

हमीदा का नाम सुनतेही मेरा मन फड़क उठा और में अपने छिन्नभिन्न स्मृतिसूत्र के जोड़ने में उसी प्रकार यत्म करने लगा, जैसे मकड़ी अपने जाले के तार टूटने पर उसके जोड़ने में प्रयत्न करने लगती है। सो कुछ देर में चित्त को संयत करके मैने पहिले के सारे वृत्तान्त को धीरे धीरे समझा और हमीदा से कहा,-"हमीदा! तुम स्वर्गीया देवी हो, मनुष्यलोक की नारी नहीं हो। अतएव में समझाता हूं कि मुझ जैसे पापी के उद्धार करने के लियेही तुम स्वर्ग से उतर कर इस नरक में आई हो!" मेरी बात सुनकर हमीदा की आंखे फिर लाल होगई, पर उसने अपने उमड़ते हुए क्रोध के बेग को रोक कर कहा, "यह पहाड़ी मुल्क मेरी पैदाइश की जगह है, चुनांचे यह मेरा बिहिश्त है। बस, इसे आप दोजख न कहें। मैं इस पहाड़ी मुल्क के सर्दार मेहरखां की एक नाचीज़ दुख्तर हूं, इसलिये यह मैं नहीं कह सकती कि आप गुनहगार हैं; क्योंकि इस बात का जानने वाला सिर्फ वही पर्वरदिगार है। बस, मैं गुनहगार को नज़ात देने नहीं, बल्कि आपकी नेकियों का बदला चुकाने आई हूं और अबतक भी अपने फर्ज़ को अदा नहीं कर सकी हूं। क्योंकि यह तो तभी हो सकेगा, जबकि मैं आपको खुशी खुशी अफरीदी सिवाने के बाहर कर सकूँगी!"

हमीदा की बातें सुनकर मैंने कहा,-" प्यारी, हमीदा! मैं तो जल्लादों की गोलियां खाकर मर गया था, फिर मैं क्योंकर जी गया?"

यह सुनकर हमीदा मुस्कुराने लगी और उसने मेरी ओर प्रेमपूर्वक देखकर कहा,-"आप मरे न थे, क्योंकि मरने पर क्या कभी कोई जी सकता है! आप सिर्फ बेहोश होगए थे, पर इस जगह आप क्योंकर आए, यह बात फिर कभी मैं आपसे कहूंगी, क्योंकि इस वक्त आप इतने काहिल होरहे हैं कि ज्याद: बात चीत करने से आपको फिर बेहोशी दबा लेगी।"

मैंने घबरा कर कहा,- अच्छा, तो मुझे यहां आए कैदिन हुए?"

हमीदा ने कहा,-"आज पूरे पांच दिन।"

मैंने कहा,-"पांच दिन! अस्तु, तो अभी मुझे कबतक यहां इस तरह पड़ा रहना पड़ेगा?"

हमीदा ने कहा,-"जबतक आप बखूबी भलेचंगें न होजांयगे। क्योंकि यह सारा अफरीदी जज़ीरा आपका दुश्मन हो रहा है, इसलिए जबतक आपके जिस्म में बखूबी ताकत न आले, मैं हर्गिज़ आपको यहां से जाने न दूंगी।"

मैंने कहा,-" तो क्या यह जगह तुम्हारे महल के अन्दर है?"

हमीदा,-"नहीं, लेकिन इसका मिलान मेरे महल से जरूर है। मगर खैर, आप घबराय नहीं, क्योंकि अब आप ऐसे मुकाम पर हैं कि जहांपर सिवाय मेरे और मेरी बहिन के, और कोई तीसरा शाल आही नहीं सकता।"

इसके बाद मैं फिर कुछ न बोला, क्योंकि इतनी ही बातचीत करने से मुझे सुस्ती ने आघेरा, जिसं जान कर हमीदा ने मुझे कोई दवा पिलाई, जिसके पीतही मैं गहरी नीद में लो गया। यद्यपि में गहरी नींद में सो गया, पर तौ भी मुझे यह जान पड़ने लगा कि मानो किसी सुन्दरी ने मेरे सिर को अपनी अत्यन्त कोमल गोद में रख लिया है और अपने अत्यन्त कोमल हाथ को मेरे बदन पर फेरना प्रारंभ किया है! जब तक मैं साया रहा, ऐसाही सपना बराबर देखता रहा, बरन मुझे तो ऐसा भी जान पड़ता था कि मानो कोई प्रेममयी सुन्दरी मेरे लिये आंसू बहाती थी, जिसकी कई बूदें मेरे बदन पर भी गिर पड़ी थीं। कितनी देर में में जागा, यह मैं नहीं कह सकता, पर जब मैं जागा तो वहां पर मैंने किसी कोभी न पाया, पर कई बूदें जिन्हें मैने सपने में गिरते देखा था, अबतक मेरे बदन पर मौजूद थीं, और सूखी न थीं। मैंने देखाकि उस पाषाणमय गृह में, जिसमें में पड़ा था, किसी ओर कोई द्वार न था, पर ऊपर बने हुए छेदों में ले उजाला आ रहा था, इस लिये मैंने जाना कि दिन का समय है।

इतने ही में मैंने क्या देखा कि एकाएक हलकी आवाज़ के साथ एक ओर की दीवार का एक पत्थर ज़मीन के अन्दर घुस गया और उस राह से हाथ में खाने का सामान लिए हुए हमीदा आपहुंची। उसे देखतेही मैं उठने लगा, पर मुझसे उठा न गया। मुझे उठने की चेष्टा करते हुए देख कर हमादाने कहा,-"आप उठने की कोशिश न करें, तकलीफ़ होगी।"

मैंने कहा,-"हमीदा! तुमने तो मुझे एक विचित्र गृह में रक्खा है!"

उस सुन्दरी ने कहा,-"जी! मैं हमीदा नहीं हूं: बल्कि उसकी बहिन 'कुसीदा हूं!"

यह बिचित्र उत्तर सुन कर मेरे आश्चर्य की कोई सीमा न रही! क्योंकि कुसीदा बिल्कुल हम दा सी ही थी और उन दोनों की सरत शकल में कुछ भी अन्तर न था। यह बात मझसे हमीदा कह चुकी कि,-'इस जगह पर मैं और मेरी बहिन के सिवाय और कोई नहीं आसकता; और इसके पहिले भी हमीदा ने एक बार अपनी एक बहिन का होना बतलाया था। इसलिये उस सुन्दरी के कहने को मैने झूठ न समझा, परन्तु मुझे इस बात का बड़ा अचरज था कि क्या एक साथ पैदा होनेवाले-लड़की या लड़के-दिल्कल एकही से होते हैं, और उनकी सूरत शकल में कुछ भी अन्तर नहीं होता?


 परिच्छेद ७

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

आठवां परिच्छेद

मैं ये बातें मनही मन सोचता जाता था और कुसीदा की ओर टकटकी बांध कर देखता जाता था। मेरे मन के भाव को कुसीदा ने भली भांति समझा और हंस कर कहा,-"क्या, आपको मेरे कहने पर यकीन नहीं होता!"

मैंने कहा,-"हां, सचमुच बात ऐसीही है और मैं ऐसा समझता हूं कि, हमीदा! तुम मुझसे दिल्लगी कर रही हो!" इस पर वह खिलखिला कर हंस पड़ी और अपना बायां गाल मेरे सामने कर के बोली,-"देखिए, मेरे बाएं गाल पर तिल का निशान है। बस, अब तो आपने यह बात बखूबी समझली होगी कि में हमादा नहीं हूं, बल्कि उसकी बहिन कुसीदा हूं और आपके साथ दिल्लगी नहीं की जा रही है!"

मैंने कहा,-"वाह! तिल तो हमीदा के गाल पर भी है!"

उसने कहा,-"हां, बेशक है, लेकिन उसके दहने गाल पर है और मेरे बाएं गाल पर। बस, अगर खुदा ने इतना भी फर्क हम दोनों में न डाल दिया होता तो फिर दुनियां में ऐसा कोई ज़रिया बाकी न रह जाता, जिससे हम दोनों अलग अलग पहचानी जा सकती।"

मैंने हमीदा के गाल पर वैसाही तिल ज़रूर देखा था, पर इस बात पर मैंने अब तक ध्यान नहीं दिया था कि उसके किस गाल पर तिल है! सो, मैं कुसीदा की बिचित्र बातों की उलझन को सुलझा रहा था कि इतने ही में हमीदा भी आ पहुंची और उसने एक कहकहा सः कर मुझसे कहा,-"आज तो आप एक अजीब उलझन में फंसेगें! क्योंकि आज यह पहला ही मौका ऐसा हुआ है, जबकि आपके सामने हम दोनो बहिने आ मौजूद हुई हैं!"

मैंने कहा,-" हां, निस्सन्देह! आज मैं बड़ी उलझन में फंसा हुआ हूं।"

इसके अनन्तर कुसीदा ने वे सब बातें, जोकि उसके साथ मेरी हइ थीं, कह सुनाई, जिन्हें सुन, हमीदा ने हंसकर कहा,-"हां, ये सब बातें, मैं बाहर ही से रौशनदान के पास खड़ी खड़ी सुन चुकीहूं।' इसके अनन्तर कुसीदा चली गई और उसके जाने पर वह प्रवेशद्वार बंद होगया फिर हमीदा ने मुझे बलकारक भोजन कराया और इधर उधर की बहुतसी बातें करने के बाद उसने कहा,-"प्यारे, निहालसिंह! मुझे इस बात का बड़ा अफसोस है कि मैं दिन के वक्त आपके पास ज्यादे देर तक नहीं रह सकती। हां, रातभर मैं आज़ादी के साथ रह सकती हूं,। क्योंकि अंगेरज़ों से गहरी लड़ाई छिड़ जाने के सबब मेरे वालिद और अबदुल रातभर अफरीदी फ़ौज के मोर्चे पर रहते हैं, इसलिये आपके पास रहने का मुझे अच्छा मौका मिलता है। इसलिये में उम्मीद करती हूं कि आप मुझे ख़ुशी से इजाज़त देगें और में इस वक्त आप से रुखसत होकर फिर रात को आजाऊंगी और रातभर आपकी खिदमत करूंगी!"

उस करुणामयी, प्रेममयी और दयामयी अफ़रीदी युवती की सरल बाते सुनकर मेरी आंखों में प्रेम के आंसू उमग आए और मैंने उसका हाथ अपने हाथ में लेकर कहा,-'हमीदा! तुम मुझे इतना चाहती हो!"

यह सन और अपना हाथ खेंच कर वह उठ खड़ी हुई और बोली,-"इस बात का जवाब तो आप अपने दिलही से पा सकते हैं।"

इसके अनन्तर उसने एक किताब निकाल कर मुझे दी और कहा, "तनहाई की हालत में यह किताब आपको बखूबी खुश करेगी और मैं बालिद के चले जाने पर रात को फिर आपके पास आजाऊंगी।"

इतना कहकर हमीदा उठी और किसी हिकमत से उस पत्थर को हटा कर उस कोठरी से बाहर होगई और बाहर जाकर उसने उस पत्थर को फिर ज्यों का त्यों बराबर कर दिया।

वह पुस्तक फ़ारसी भाषा के सुप्रसिद्ध नीतिविशारद कवि 'सादी' की 'गुलिश्तां' थी, जिसका में बड़ा भारी रसिक था, इस लिये उस पुस्तक को बड़े प्रेम से में देखने लगा। लगभर दो घंटे तक उस पुस्तक को मैं देखता रहा, इतने में कुसीदा आई और मुझे एक ग्लास शर्बत पिला कर चली गई। कदाचित वह कोई औषधि थी, जिसके पीने के थोड़ीही देर बाद मुझे नीद आने लगी और मैं गहरी नीद में सोगया।

जब मैं जागा, रात होगई थी, उसी कोने में दीया बल रहा था आर हमीदा मेरे सिर में कोई तेल लगारही थी। मैंने आंखें मलकर यह सब देखा और आनन्दसागर में ड्यक्रियां लेकर कहा,-"हमीदा, वह दिन अब बहुत समीप है, जबकि तुम मुझे अपने पास से दूर करोगी!"

हमीदा ने हंसकर कहा,-"अगर आपका दिल चाहे तो आप हमेशा मेरे पास रहिए।"

मैंने कहा,-"और यदि तुम्हीं मेरे साथ चलकर मेरे गले का हार बनो तो कैसा?"

हमीदा,--"यह गैरमुमकिन है! मैं अपने मुल्क को छोड़कर कहीं नहीं जा सकती, लेकिन इससे यह न समझिएगा कि हमीदा आपको भूल जायगो या हमीदा के जिस हाथ को आपने पकड़ा है, उसे हमीदा जीतेजी किसी गैर शख्स के हाथ में देगी।"

मैंने अचरज से पूछा-:तो क्या तुम शादी न करोगी?'

उसने कहा,-'मेरी शादी तो होचकी, अब क्या बार बार होगी?"

मैंने जान बूझकर भी अनजान बनकर कहा,-"तुम्हारी शादी किसके साथ हुई है?"

उसने कहा,-"जब कि इस बात की आपको ख़बर ही नहीं है तो फिर इसे सुनकर क्या कीजिएगा?"

निदान, देर तक इसी प्रकार की बातें होती रहीं और हमीदा बराबर मेरे सिर और सारे शरीर में तेल मालिश करती रही। मैंने उसे बहुत मना किया, पर वह न मानी और अपनी मनमानी करती ही गई। फिर कुसीदा खाना ले कर आई और रकाबी रखकर चली गई। उसके जानेपर हमदोनो ने साथ बैठ कर भोजन किया और बह पहलाही अवसर था कि मैं उठकर बैठा था और हमीदा के साथ मैंने खाना खाया था।

अस्तु, इसी प्रकार दो सप्ताह में जब में कुछ सबल होगया तो एक रोज़ रात के वक्त हमीदा ने कहा,-"प्यारे निहालसिंह! अगर आप चाहे तो मैं आज आपको अफरीदी सिवान के बाहर कर सकती हूं। क्या, आप अब अपने तई इस काबिल समझते हैं कि पहाड़ी रास्ते का सफर आसानी से कर सकेंगे?'


 परिच्छेद ८

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

'नवां परिच्छेद

यह सुनकर मैंने मनही मन सोचा कि अब व्यर्थ इस नरक-समान भयानक शत्रुपुरी में रहने से क्या लाभ है अतएव ममैंने कहा."प्यारी, हमीदा! यद्यपि तुम्हें छोड़कर मेरा यहाँस जाने का जी नहीं चाहता, परन्तु जब तक मैं यहांसे न जाऊंगा, तब तक तुम्हारे सिर से एक भारी बला न टलेगी, इसलिये अगर तुम मुनासिब समझो तो मुझे अफरीदी सिवाने से बाहर निकाल दो, क्योंकि मैं अब भली भांति पहाड़ी रास्ते को तय कर सकूँगा।"

हमीदा ने कहा,-. अच्छी बात है, मैं आज ही आपको यहांस निकाल दूंगी; क्योंकि जब तक मैं आपको अफरीदी सिवाने से बाहर न कर लूंगी, मेरे दिल की धड़कन दूर न होगी।"

इसी समय कुसीदा कई हथियार और एक सराही शर्बत लिये हुए आ पहुंचा और उसने आकर सुराही और हथियार हमीदा के आगे धर दिए। हमीदा ने एक तल्बार, एक बढ़ियां बंदूक और एक उत्तम बरछा मुझे दिया और एक एक आप लिया और उस सुराही में से दो तीन प्याले शर्वत मुझे पिला कर और आप भी पी कर उसने कुलीदा ले कहा,-"प्यारी, बहिन। जो कुछ मैंने तुम्हें समझाया है, उस पर बखूबी ध्यान रखना और खूब होशियारी से रहना।

इतना कह कर और उठ कर उसने एक मशाल जलाई और मुझे अपने साथ आने का इशारा कर के वह आगे हुई। वह आगे उसी रास्ते से बाहर हुई और मैं उसके पीछे। कुलीदा सबके पीछे थी। सो, उस घर के बाहर होते ही कुसीदा ने किसी ढंग से, जिसे मैं नहीं जान सका, वहांका पत्थर बराबर कर दिया। तब हमीदा ने एक ओर को उंगली उठा कर कहा,-"इस रास्ते से कुसीदा जायगी, क्योंकि यही रास्ता मेरे महल को गया है।"

इसके अनन्तर अपनी बहिन से और मुझसे सलाम बंदगी करके कुसीदा वहांसे चली गई और मैं हमीदा के साथ आगे बढ़ा।

हमीदा कहने लगी,-"यह एक सुरंग है, जिससे कोस भर तक चलने के बाद हम लोग एक घने जंगल में निकेलेंगे और वहाँ से आम रास्ते को छोड़ कर छिपी हुई पगडंडियों के रास्ते से चलेंगे।"

वह सुरंग बहुत ही तंग थी, इसलिये एक आदमी से ज्यादे एक साथ बराबर नहीं चल सकता था, किन्तु उसकी उंचाई इतनी अवश्य थी कि कैसा ही लंबा आदमी क्यों न हो, बराबर तन कर चल सकेगा।

निदान, कुछ देर में सुरंग को तय कर के हम लोग उससे बाहर हुए और हमीदा उसके द्वार को बंद कर और मशाल बुझा कर मेरे साथ हुई। आज कितने दिनों पीछे मैने खुले मैदान की हवा खाई और आस्मान की सूरत देखी। उस समय मुझे कितना आनन्द हुआ था, इसका बखान में किसी तरह भी नहीं कर सकता।

अब जिस मार्ग से हम लोग चलने लगे थे, वह बहुत ही सकरा, बीहड़ ऊबड़ खाबड़, घने जंगलों से छिपा हुआ और बिल्कुल अन्धकार में डूबा हुआ था, किन्तु तो भी हमीदा बड़ी आसानी से मुझे राह दिखलाती हुई आगे आगे चलरही थी और बड़ी कठिनता से मैं उसके पीछे पीछे चल रहा था।

चलते चलते हमीदा खड़ी हो गई और बोली,-"आज कल अंगरेजों से लड़ाई लगी रहने के सबब सब घाटियों और नाकों पर अफ़रीदियों का कड़ा पहरा रहता है, पर जिस छिपी राह से मैं तुम्हें 'लँडीकोतल, की ओर लिए जा रही हूँ, वह इतनी पोशीदा है कि दुश्मनों को इसका पता हर्गिज़ नहीं लग सकता, इसलिये इधर पहरे चौकी का उतना कड़ा बंदोबस्त नहीं है। लेकिन शायद, अगर किसी पहरेवाले से मुठभेड़ होजायगी तो ज़रूर हथियार से काम लेना पड़ेगा; इसलिये आप अपनी बंदक भर लें।"

इतना कह कर हमीदा अपनी बंदूक में गोली भरने लगी, मैंने भी अपनी दुनली बंदक भर डाली। फिर हम दोनो चलने लगे। इसी प्रकार बहुत दूर जाने पर हम लोग एक और भी बहुत ही सकरी घाटी में पहुंचे, जिसके दोनो ओर आकाश से बातें करने वाले बहुत ऊंचे पहाड़ खड़े थे। उस घाटी में कुछ दूर चलने पर मैंने कुछ उजेला देखा और दबे पावं कुछ दूर और जाने पर अफ़रीदी सरदार मेहरखां की सतर्कता का अच्छा नमूना पाया। मैंने क्या देखा कि एक अफरीदी सिपाही हाथ में मशाल लिये हुए उस घाटी की रक्षा कर रहा है। उसके एक हाथ में मशाल और दूसरे में नंगी तल्वार है और वह घूम घूम कर घाटी की रक्षा कर रहा है। यह देख कर मैं रुक गया और मुझे रुकते देख हमीदा भी रुक गई और बोली,-"क्यों, आप ठहर बन्यों गए?"

मैंने कहा,-"क्या तुम नहीं देखती कि सामने पहरेबाला टहल

हमीदा,-"फिर इससे क्या?"

मैं,-"अब क्यों कर इस घाटी के पार जा सकते हैं?"

हमीदा,-"आप क्या पागल हुए हैं? इतनी दूर आकर क्या अब आगे पैर नहीं बढ़ता?"

मैं,-"पहरेवाले का क्या बंदोबस्त किया जाय?"

हमीदा,-क्या आपने कोई राय ठहराई है?"

मैं,-"क्या कोई दूसरा रास्ता नहीं है?"

हमीदा,-"है क्यों नहीं, लेकिन ऐसे सुभीते का और कोई दूसरा रास्ता नहीं है। और रास्तों में हज़ारों पहरेदार मुस्तैदी के साथ पहरा देते होंगे।"

मैं,-"तब यहांसे लौट कर मैं कहां जाऊं?"

यह सुन कर हमीदा झल्ला उठी और कड़क कर बोली"-जहन्नुम में जाओ! छिः! जो बहादुर होकर एक पहरेदार को देख कर इतना डरता है, उसके लिये जहन्नुम से विहतर और कोई जगह नहीं है। अब तक मैं जानती थी कि में एक बहादुर शख्स के साथ आ रही हूँ! अगर यह जानती होती कि मेरा साथी निरा बोदा और भगेड़ है तो मैं खुद अब तक इस राह के साफ़ करने का बंदोबस्त कर डालती। अगर तुमको इस कदर पस्तहिम्मती ने दबा लिया है तो फिर तुम्हारा बंदूक रखना बिल्कुल बेफ़ाइदे है। मैं समझती हूं कि मुझे अब तुम्हारे खातिर अपनी बंदूक से काम लेना पड़ेगा। बस, बंदूक तुम ज़मीन में रख दो, क्योंकि इसके उठाने लायक अब तुम नहीं रहे।"

ओह! यह कैसा तीव्र तिरस्कार था! मैं अब बंदूक के धारण करने योग्य न समझा गया! मेरे पुरुषों ने बंदूक धारण किए किएही कितने बैरियों के प्राण लेकर रणक्षेत्र में अपने प्राण त्याग दिए, मैं अपने प्राण को तुच्छ समझ शौक से अपने राजा की सहायता के लिये इस समर में आया, अपने प्राण की ममता दमनपूर्वक सिक्खजाति का गौरव रक्खा और धमरक्षा के लिये जल्लादों के आगे भी

अपनी दृढ़ता न खोई; इतने पर भी हमीदा मुझे बंदूक धारण करने के अयोग्य समझती है। उसकी इस कटूक्ति से मेरे सारे बदन में आग सी लग गई। यदि और किसीने मुझे कापुरुष कहकर मेरा ऐसा उपहास किया होता तो मैं तुरंत उसे इस ढिठाई का बदला देने से कदापि न चकता, परन्तु हमीदा के हाथों तो मैं बिना दामा ही बिक चुका था, इसलिये मैने अपने उमड़ते हुए क्रोध को मनही मन दबाकर धीरे धीरे कहा,__

"प्यारी हमीदा! मैं बंदूक उठाने के योग्य हूं, या नहीं, खेद है कि इसका प्रत्यक्ष अभिनय मैं तुम्हें दिखला न सका, इसलिये अब मैं इस विषय में क्या अभिमान करूं किन्तु कदाचित इस बात को तुम कभी अस्वीकार न करोड़ो कि मैं मौत से तनिक भी नहीं डरता। तौभी तुम 'डरपोक' कह कर मेरा ठहा उड़ा सकती हो, और यह बात सच भी है। क्योंकि यदि मैं कापुरुष न होता तो इस आधी रात के समय, ऐसे बीहड़ मार्ग ले तुम्हारी सहायता लेकर भागता क्यों। अतएव मेरा आज का यह काम, अवश्य ही कापुरुष का काम है, इसमें कुछ भी सन्देह नहीं। तुम निश्चय जानो, हमीदा! मैं अपने प्राण का कुछ भी भय नहीं करता, क्योंकि एक बेर तो मैं एक प्रकार से मरही चुका था; न हो, अब भी मरूंगा; किन्तु इस मार्ग में यदि इस समय कोई उपद्रव उठ खड़ा हो तो मैं तुम्हारी रक्षा क्योंकर कर सकूँगा! बस मुझे केवल इसी बात का सोच है। ऐसी अवस्था में तुम मुझे हज़ार बार कापुरुष कह सकती हो! तुम भूली न होगी, हमीदा! कि 'लुंडीकोतल' के मार्ग में गोर्खाओं के हाथ से जो मैंने तुम्हारे सन्मान की रक्षा की थी, उसके बदले में तुमने भरे दर्वार में अपने पिता से कैसी फटकार सुनी थी, अब यदि फिर यहां पर भी कोई वैसाही बखेड़ा उठ खड़ा हो, और तुम्हें अपनेही राज्य की सीमा के भीतर, अपने पिता के ही भृत्य से कुछ भी अपमान सहना पड़े तो वह मुझसे कदापि न सहा जायगा; और ऐसा में कभी नहीं चाहता कि मेरे लिये तम्हें कोई अपमान सहना पड़े। इसलिये, प्यारी, हमीदा! अब मैं यही उचित समझताहूं, कि तुम यहांस अपने घर लौट जाओ; फिर तुम्हारे जाने पर यदि मुझमें कुछ भी सामर्थ्य होगी तो मैं अपनी बंदूक और तल्वार की सहायता से राह साफ कर अपनी सेना में जा मिलूँगा और यदि ऐसा न हो सका तो फिर कई अतितायियों का सिर काट कर इस पहाड़तली में आपभी कट मरूंगा।"

मेरी लंबी चौड़ी बात सुन कर वीरनारी हमीदा खिलखिला कर हंस पड़ी ओर बोली,-"वाह हज़रत! आपने मुझे ऐसीही नाचीज़ समझ रक्खा है कि मैं इस आकृत के वक्त आपको अकेला छोड़ कर यहांसे चली जाऊंगी! हर्गिज़ नहीं। क्या सिक्ख मरना जानते हैं और अफरीदी औरते मरना नहीं जानती! जनाब! मैं भी लड़कपन ही से मौत के साथ खेलती आती हूं, इसलिये उससे में ज़राभी नहीं डरती। फिर आपले दूर होने के बनिस्वत तो आपके साथ रह कर मरना कहीं अच्छा है! साहब! मेरी जिन्दगी बिल्कुल बेकार है, इस लिये जहां तक जल्द मुझे इस बला से छुटकारा मिले, उतनाहीं अच्छा क्योंकि मुझे अब जी कर करना ही क्या है! इसलिये, प्यारे! मेरे लिये तुम जरा भी फिक्र न करो और इसे सच जानो कि अगर जरूरत पड़ेगी तो मैं खुद इस पहरेदार को मार कर तुहारी राह साफ कर दूंगी और तुम्हें अफरीदी सिवाने से बाहर पहुंचा कर, तभी लौटूंगी।"

हमीदा की बातें सुन कर मैं सन्नाटे में आगया और सोचने लगा कि यह स्त्री दानवी है कि देवी, पावाणी है कि पुष्पमयी और बज्रहृदया है कि कोमलप्राणा! बस, उस समय में सब कुछ भूलकर इन्हीं बातों कोही सोचने लगा और मनही मन यह प्रण करने लगा कि यह मौत को इस चाव से क्यों बुला रही है। आह! इस रहस्यमयी युवती के हृदय के निगूढ़ भाव का मैं अभीतक न समझ सका और न यही जान सका कि अब ऐसी अवस्था में मुझे क्या करना चाहिए? मैं जहां पर रुक गया था, उसो जगह खड़े खड़े सोचा किया और इधर धीरे धीरे रात भी बीत चली।

हमीदा ने मुझे चुप चाप खड़े हुए देख कर कहा,-"बस: अध ज़ियादह गौर करने का समय नहीं है, और इतने सोचने की बातही कौन सी है! देखो रात बीत चली,सुबह की सफेदी आस्मान पर दौड़ गई और हमें अभी दूर जाना है।"

मैंने कहा,- "प्यारी हमीदा! मैं तुम्हारीही बातों को सोच रहा था। देखो, दूर से, एकाएक बंदूक दाग कर इस पहरेवाले को मार डालना बहुत सहज बात है, परन्तु इस निरपराध मनुष्य पर इस प्रकार हाथ उठाने में में असमर्थ हूं। हां उसे होशियार करके लड़ना पड़े तो मैं तैयार हूं।" मेरी बात सुन, उठा कर हमीदा हंस पड़ी, जिससे कुछ संकुचित होकर मैंने पूछा,-" तुम इस तरह क्यों हंस पड़ी।"

मेरी बात सन और मझसे आंखें मिला कर हमीदा ने मुस्कुराते हुए कहा,-"निहालसिंह! यक बयक तुम्हारा ऐसा धर्मज्ञान कैसे जाग पड़ा! अगर तुम धर्म से इतना डरते हो तो बेचारे बेकसूर अफरीदियों को कत्ल करने क्यों आए? क्या इन लोगों ने तुम्हारा कोई कसर किया है? और सोचो तो, तुम्हारा क्या कसूर था जो मेरे वालिद ने तुम्हारे कत्ल का हुक्म दिया था! लेकिन, खैर तुम ज़रा यहीं ठहरो; मैं आगे बढ़ कर पहरेवाले से कहती हूं कि वह मेरा रास्ता छोड़दे। अगर इस तरह काम निकल गया तो ठीक है, वरन फिर तुम्हें अपनी राह साफ़ करने के वास्ते मजबूर होना पड़ेगा।"

यों कह और मेरे उत्तर का आसरान देख कर हमीदा आगे बढ़ी और उसके पैर की आहट पाते ही पहरेवाले ने ज़ोर से ललकार कर कहा,-"इस घाटी में कौन चला आरहा है?"

यों कह और अपनी तल्वार सम्हाल कर वह सिपाही रास्ता रोक कर खड़ा हुआ और हमीदा ने उसक सामने पहुंच कर कहा,- "मैं अफरीदी सरदार मेहरखां की लड़की है और उम्मीद करती हूं कि तुम्हारे लिये इतनाही कहना काफी होगा और तुम मुझे अपने एक साथी के साथ इस घाटी से पार होजाने दोगे।"

हमीदा की बात सुन कर उस सिपाही ने अपने हाथ की मशाल ऊंची कर के उसके मुखड़े को देखा और उसे पहचान, शाहानः आदाब बजा ला कर कहा,-" हज़रत सलामत! मैंने आपको पहचान लिया। बेशक आप मेरे सर की प्यारी दुखतर हैं; लेकिन आप मेरी गुस्ताकी मांफ कीजिएगा; आपको इस घाटी के पार होने का परवाना मुझे दिखलाना चाहिए। क्योंकि मैं एक अदना गुलाम हूं और आपके वालिद के हुक्म की तामीली करना अपना फर्ज समझता हूं।"

पहरेवाले की बात सुन कर मारे क्रोध के हमीदा जल उठी, पर उसने अपने उमड़ते हए क्रोध को मन ही मन दबा कर कहा, "बेवकूफ सिपाही! आज यह मैंने नई बात सुनी कि मेहरखां की लड़की को भी घाटी से बाहर जाने के लिये परवाना दिखलाना पड़ेगा मामाकूल! तू क्या मेरो बेइज्जती करने पर आमादा हुआ है? बस, हटजा और मुझे इस घाटी से बाहर चले जानेदे।" हमीदा की बातें सुन कर उस ईमानदार सिपाही ने हाथ जोड़ कर बड़ी नम्रता से कहा,-"हुजूर! मैं आपका एक अदना गुलाम हूं, लेकिन बगैर हुक्मनामा दिखलाए, आप कोभी इस घाटी से बाहर नहीं जाने देसकता! गो, आप मेरे मालिक की लड़की हैं, लेकिन आपके वालिद के हुक्म के आगे मैं आपका हुक्म नहीं मान सकता। पस, मैं उम्मीद करता हूं कि अब आप इस बारे में ज़ियादह ज़िद न करेंगी।

हमीदा ने कड़क कर कहा,-"तो मैं जानती हूं कि अब तेरी मौत आई है!"

सिपाही,-"चाहे जो कुछ हो, लेकिन जब तक मेरे दम में दम रहेगा, मैं अपने सरदार की हुक्म अदूली हर्गिज़ न करूंगा।"

हमीदा,-"पाजी, गुलाम! तुझे इतना ग़रूर हुआ है कि मेरे हुक्म की बेइज्जती करता है? क्या तू इस बात को मुतलक भूल गया है कि मेरी तौहीन करने की तुझे कैसी सज़ा दी जायगी? अफ़सोस, सरदार मेहरखां की लड़की की यह बेइज्जती!"

इस पर पहरेदार ने और भी नम्रता से कहा,- बीबी हमीदा! मुझे धमका कर आप मेरे फर्ज से मुझको हर्गिज न गिरा सकेंगी। आपके वालिद ने मुझे ऐसी नसीहत नहीं दी है कि मैं अपने फर्ज़ से चूकूँ। लेकिन बड़े अफ़सोस का मुकाम है कि आप मुझे नाहक़ ज़ेर करती हैं! अच्छा, अब आप साफ़ सुन लीजिए कि आपके वालिद ने ऐसा ही हुक्म दिया है कि बगैर परवाना दिखलाए, हमीदा भी अफरीदी सिवाने के बाहर न जाने पाए। पस, मैं उम्मीद रखता हूं कि अब आप लौट जायंगी, वर न मैं आपको कैद करके आप के वालिद के पास भेज दूंगा; क्योंकि उनका ऐसा ही हुक्म है।"

हमीदा,-"ओफ़! जान पड़ता है कि यह सारी शरारत कमीने अबदुल की है। ( पीछे फिर कर ) निहालसिंह! अब में तुम्हे हुक्म देती हूं कि अगर तुममें कुछ भी मर्दूमी हो तो अपने रास्ते को साफ़ कर डालो।"

जगदीश बाबू! हमीदा के मुंह से इतना निकलते ही इधर से तो बंदूक उठाए हुए मैं झपटा और उधर से मेरे सामने वह सिपाही दौड़ आया। उसने आते ही मेरा निशाना बनाकर बंदूक दाग दी, पर ईश्वर के अनुग्रह से मैं उस वार को बचा गया और उस सिपाही को अपना निशाना बनाया। पहली ही गोली उसके माथे में लगी और वह गिर कर वहीं रह गया। तब मैंने हमीदा से कहा,-"प्यारी, हमीदा! सम्भव है कि यहां कहीं पासही अफरीदी सेना की छावनी हो और बंदूक की आवाज़ सुन कर इधर कुछ सिपाही आजायँ, तो बड़ा बखेड़ा मचेगा; इसलिये अब यही उचित है कि जहांतक जल्द हो सके, इस घाटी से पार पहुंचना चाहिए।"

"हां, यह तो सही है;"इतना कह कर हमीदा आगे हुई और मैं उसके पीछे पीछे चला। उस समय चलते चलते हमीदा ने एक लंबी सांस ली और धीरे धीरे आप ही कह उठी,-"अफसोस! आज मेरे वालिद का एक ईमानदार सिपाही मारा गया!"

मैंने उदासी से कहा,-"किन्तु सुन्दरी, हमीदा! मैंने केवल तुम्हारी आज्ञा का पालन किया।"

हमीदा,-"निहालसिंह! इस बारे में मैं तुमको कसूरवार नहीं बनाती! ओफ एहसान का बदला चुकाना कितना मुश्किल है!"

निदान, फिर हम दोनो चुपचाप उस घाटी में, जहां तक हो सका, जल्दी जल्दी चलने लगे। यद्यपि सवेरा होगया था, पर कुहेसे के कारण घाटी में पूरा परा उजाला नहीं हुआ था। यद्यपि वह रास्ता बहुतही बीहड़ और भयानक था, पर मेरे आगे राह दिखलाने वाली हमीदा थी, इसलिये मुझे विशेष कष्ट नहीं हुआ ।


 परिच्छेद ९

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

दसवां परिच्छेद

निदान, उस घाटी में हम दोनों चुपचाप चलने लगे। आगे हमीदा थी, और उसके पीछे मैं था; पर दोनो ही चुपचाप थे। जहां जहां बहुतही बीहड़ और ऊबड़-खाबड़ रास्ता आता, हमीदा का सहारा लेकर में चलने लगता। यद्यपि हम दोनो चाहते थे कि जहांतक होसके, शीध्र इस घाटी से पार हो, पर वह रास्ता इतना बीहड़ था कि उसमें जलदी चलने की इच्छा करना, मानो प्राण ले हाथ धोना था।

यह बात तो मैं कही आया हूं कि हमीदा मुझे जी जान से चाहन लग गई थी और में उसे प्राण ले बढ़ कर प्यार करने लग गया था। पर अब रह रह कर मेरा प्राण व्याकुल होने लगा। क्योंकि यह बात में जानता था कि अक्षरीदी सिवाने से पार होतेही हमीदा मुझस बिदा होगी और मेरे लरस हदय को मरुभूमि बना डालेगी। मुझे छोड़ने पर उसके जीपर कैसी बीतेगी, इसे तो वह जाने, पर इसे छोड़ने पर कदाचित मुझे अपना प्राण छोडना पड़े तो कोई आश्चर्य नहीं।

जगदीशबाबू! जिस समय में पीड़ित अवस्था में हमीदा के गुप्तगृह में पड़ा पड़ा लोचता था कि इस आकस्मिक प्रेम का परिणाम क्या होगा! उस समय में यह नहीं जान सका था कि हमीदा इतनी जल्दी मुझसे दूर होगी! हाय, क्या इतना शीघ्रही हमीदा को छोड़ना पड़ेगा और इसे मैं पाब लेजाकर अपने जीवन की संगिनी न बना सकेगा।

निदान रामराम करके मैं उस घाटी के पार हुआ और सामने चमकते हुए भगवान भास्कर को बहुत दिनों के पश्चात देखकर प्रणाम किया। उस समय एक वृक्ष की छाया में, एक शिलाखंड पर हमीदा ने मुझे बैठाया और मेरे बलग में स्वयं बैठ और बड़े प्यारा से मेरे गले में बाहेडालकर उसने कहा,-"प्यारे, निहालसिंह! तुम अफरीदी सिवाने के करीब पहुंच गए। ( हाथ से एक ओर को दिखाला कर ) बस, इस राहसे एक कोस के करीब चले जाने पर तुम अफरीदी सिवाने से बाहर हो जाओगे। इसलिये अब मैं तुमसे रुखसत होती हूं और मेरे सबब जो कुछ तकलीफ़ तुमने बर्दाश्त की, उसके लिये मांफी चाहती हूं।"

हाय, इतनी जल्दी प्यारी, हमीदा, मुझसे विदा हो कर मेरे हृदय को मरुभामि बना डालेगी, इसका अब तक मुझे ध्यान ही न था। सो उसके एकाएक ऐसा कहने से मैं चिहुंक उठा और एक ठंढी सांस भर कर मैंने कहा,-"प्यारी, हमीदा! क्या तुम इतनी जल्दी मुझे छोड़ दोगी?"

यह सुनकर हमीदा ने एक गहरी सांस ली और कहा,-'क्या करूं, मज़बूरी है। लेकिन खैर, अगर तुम कभी कभी मुझे याद कर लोगे तो, चाहे मैं कहीं रहूं, मेरी रूह ज़रूर आसूदः होजाया करेगी।"

मैंने अपना कलेजा मसोस कर कहा,-"प्यारी, हमीदा! मेरे कंधे के घाव का निशान, जोकि जन्मभर न मिटेगा, तुम्हारी बराबर याद दिलाया करेगा।"

यह सुन कर हमीदा हंस पड़ी और बोली- 'आह, तो क्या मेरी यादगारी की सिर्फ इतनी ही कीतम है! अफ़सोस! मगर खैर, यह तो कहो कि अब जखम में दर्द तो नहीं होता?"

मैंने कहा,- "नहीं, अब दर्द बहुतही कम है, जो दो चार दिन में ही छूट जायगा, परन्तु बीबी हमीदा, यह तो कहो कि तुमने मुझे जल्लादों के हाथ से क्यों कर बचाया?"

हमीदा,-"आह! यह सवाल तो तुम सैकड़ों मर्तब कर चुके हो।"

मैंने कहा,-"परन्तु अब इसे अन्तिम प्रष्ण ही समझो, इसलिये इस रहस्य को अब मुझपर कृपा कर प्रगट कर दो।"

हमीदा,-"खैर, अगर ऐसी ही तुम्हारी मर्जी है तो सुनो। वालिद ने मुझपर भी कड़ा पहरा बैठा दिया था, इसलिये मैं फिर तुमसे मिल नहीं सकी थी, परमैं तुम्हें भूली नथी। सोजब तुम्हारे मार डालने के वास्ते तीन जल्लाद मुकर्रर किये गए, जिनमें एक अबदुल भी था, तो मैंने बहुतसी अशर्फियां देकर दो जल्लादों को अपने काबू में कर लिया, पर अबदुल से मैंने कुछ भी बात न की, इस ख़याल से कि, कहीं मेरी बंदिश ज़ाहिर न हो जाय। सो उन दोनो जल्लादों की बंदूकों में गोलियां न थीं, सिर्फ अबदुल की बंदूक की गोली तुम्हारे कंधे में लगी, जिसके लगतेही तुम बेहोश होकर वहीं गिर गए। तब अबदुल ने तुम्हे मरा समझ कर उन दोनो से कहा कि,-'इस मुर्दे को कहीं पर फेंक दो और इसके गले में से याकूतीतख्ती उतार कर मेरे हवाले करो।" यों कह कर जब वह कंबख्त चला गया तो वे दोनो जल्लाद तुम्हें उठाकर मेरे पास ले आए और अबदुल से उन्होंने यह कह दिया कि,-"याकूती तख्ती बीबी हमीदा ने बीच रास्तेही में हम दोनों से ज़बर्दस्ती लेलिया। गरज़ यह कि उन दोनो को बिदाकर मैं अपनी बहिन की मदद से तुम्हें उस जगह उठा लेगई, जहां पर तुम होश में आए थे। फिर मैंने बड़ी मुश्किल से गोली निकाली और जहां तक मुझसे होसका, मैंने तुम्हारी दवादारू करी। मैं इन बातों के जाहिर करने की ज़रूरत नहीं समझती थी, पर तुम्हारी ज़िद से मुझे आखिर यह हाल कहना ही पड़ा।"

यह सुन कर मैंने हमीदा को गले से लगा लिया और उसके गालों को चूम, बड़े दुःख से कहा,-हाय, हमीदा! जिस अभागे को तुमने एक बार मृत्यु के मुख से निकाल कर बचाया, आज उसी को तुम खुशी से मौत के हवाले कर रही हो!"

यह सुन कर हमीदा कांप उठी और आंखों में आंसू भर कर कहने लगी,-"प्यारे, निहालसिंह! तुम अपने दिल से ही मेरे भी दिल का हाल दर्याप्त कर लो कि इस वक्त मेरे दिल पर भी कैसी कयामत बरपा होरही है! लेकिन मैं लाचार हूं। यह तुम यकीन रक्खो कि अब सिवा तुम्हारे हमीदा किसीकी भी न होगी, और सिर्फ तुम्हारी ही याद में यह तहेग़ोर पहुंचेगी, लेकिन ऐसा यह कभी न करेगी कि अपने मुल्क, अपने मज़हब, अपनी कौम, और अपने बाप को छोड़ तुम्हारा साथ पकड़े और दुनियां की फिटकार सहे। इसीलिये अब यही बिहतर है कि तुम मुझे बिदा करो और मैं यहांसे चली जाऊं। प्यारे निहालसिंह! यह कभी मुमकिन नहीं है कि अब जीते जी तुम्हारी हमारी फिर कभी मुलाकात होगी; इसलिये अगर होसके तो तुम मुझे भूल जाने की कोशिश करना।"

मैंने कहा,-"और हेपत्थर! तुम! तुम क्या करोगी? क्या तुम भी मुझे भूल जाने के लिये कोशिश करोगी?"

हमीदा, प्यारे, यह गैर मुमकिन है, कि मैं तुम्हें जीते जी कभी भल सकूँ!"

मैंने कहा,-"तो आओ, पाषाणी बस, बिदा होते समय आपस में मिल भेंट तो लें।

यों कह कर मैंने हमीदा को कसकर गले से लगा लिया और उसने भी मुझे अपने भुजपाश में जकड़ लिया। हमदोनो प्रेमान्ध होकर एक दूसरे के अधरोष्ट के आसव का पान करने लगे और वाह्य जगत का खयाल किसीको भी न रहा।


 परिच्छेद १०

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

ग्यारहवां परिच्छेद

कुछ देर तक मैं चुप था, हमीदा भी चुप थी; फिर मैंने उसके हाथ को अपने हाथ में लेकर कहा,

"प्यारी, हमीदा! जिस दिन, उस प्रदोष काल के समय मैंने आततायी गोरखों के हाथ से तुम्हारी रक्षा की थी, उसी दिन, उसी समय में तुम पर मोहित हो गया था, परन्तु इतना साहस नहीं होता था कि मैं अपना प्रेम तुम पर प्रगट करूं। मैंने मनही मन यह निश्चय कर लिया था कि इस प्राण को चुपचाप तुम्हारे अर्पण कर दूंगा और जन्मभर तुम्हारी ही याद में रह कर अन्त में तुम्हारी ही चिन्ता करते करते मर जाऊंगा; परन्तु प्यारी, हमीदा! तुम्हारे प्रत्येक कार्य से ऐसा ज्वलंत प्रेमासव प्रगट होने लगा कि अन्त में मुझे अपना सच्चा प्रेम तुम पर प्रगट कर ही देना पड़ा।"

हमीदा ने कहा,-"तो, प्यारे, निहालसिंह! मैंने भी तुमसे कब अपना 'प्रेम' छिपाया! और सच तो यह है कि जब तुमने उन पाजी ग्रोखों के हाथ से मेरी आबरू बचाई थी, तभी,-ठीक उसी समय, मैं भी तुम पर हज़ार जान से आशिक हो गई थी। तभी तो मैंने इतनी ज़िद कर के अपनी 'याकृतीतख्ती' तुम्हारी नज़र की थी। मैं भी, प्यारे! यही तय कर चुकी थी कि अपना इश्क तुम पर हर्गिज़ ज़ाहिर न करूंगी और तामर्ग सिर्फ तुम्हारी ही याद में इस ज़िन्दगी को बसर कर दूंगी, लेकिन मुझसे भी ऐसा न होसका और आखिर दिल की कमजोरी के सबब वह ज़ाहिर हो ही गया। किसीने सच कहा है कि इश्क और मुश्क की बू लाख छिपाने पर भी नहीं छिपती।"

मैंने कहा,-"इसीसे तो कहता हूं, प्यारी! कि जब परस्पर प्रेम प्रगट हो ही गया और अब अलग होने से प्रत्येक प्रेमी की जानों पर आ बनेगी तो अब क्यों न हम दोनो सदा के लिए एक हो जायं और कभी एक दूसरे से जुदा न हो।"

हमीदा कहने लगी,-"प्यारे! यह तुम्हारा कहना सही है कि जुदाई का सदमा बड़ा बुरा होता है और इसमें आशिकों की जानों पर आ बनती है, लेकिन मैं बहुत ही परीशान हूं कि अब क्या करूं? एक ओर तो मुझे इश्क तुम्हारी तरफ़ खैचता है और दूसरी ओर दानिश्मन्दी मुझे अपने बतन की तरफ़ बँधकर अपनी आज़ादी की तरल ख़याल दिलाती है। ऐसी हालत में, मैं निहायत परीशान हूं कि क्या करूं! लेकिन, मैं जहां तक सोचती हूं, यही बिहतर समझती हूं कि चाहे अपने दिल का खून करूं लेकिन अपने वालिद, अपना मज़हब, अपना मुल्क और अपनी आज़ादी हर्गिज़ न छोड़े। ऐसी हालत में, प्यारे निहालसिंह! मैं निहायत मज़बूर हूं और बड़ी आजिज़ी के साथ अब तुमसे रुखसत हुआ चाहती हूं। मैं यह बात कह भी चुकी हूं और फिर भी कहती हूं कि हर हालत में हमीदा तुम्हारी ही रहेगी और अखीर दम तक इसका हाथ कोई गैर शख्स नहीं पकड़ सकेगा।"

मैंने कहा,-"लेकिन, प्यारी, हमीदा! यह कैसा इश्क होगा कि मैं उधर तुम्हारी जुदाई में तड़प तड़प कर अपना दम दूंगा और तुम इधर तनहाई में छटपटाकर अपनी जान खोवोगी। इसले तो यह कहीं अच्छा होगा कि तुम मुझपर और मेरे प्रेम पर भरोसा रक्खो और मेरा साथ न छोड़ो। यह तुम निश्चय जानो कि निहालसिंह के पास इतनी दौलत ज़रूर है कि वह जीते जी तुम्हें किसी बात का कष्ट नहीं होने देगा।"

हमीदा बोली,-"लेकिन, प्यारे! तुम्हारे पास वह दौलत कहां है जिसकी हमीदा को चाह है। यानी आज़ादी! बल इसके अलावे और मैं किसी दौलत की जाहां नहीं हूं। और जो तुमने 'कष्ट' की बात कही, सो तुम्हारे लाथ रहने में जितना आराम मुझे महलों में मिल सकता है, उससे कम चैन जंगल पहाड़ों की झोपड़ी में नहीं मिल सकता। और फिर इन बातों की ज़रूरत क्या है? देखो, सूरज और कमल की और चांद और चकोर की मुहब्बत कितनी दूर रहने पर भी बराबर निभी जाती है!"

मैंने कहा,-"किन्तु जल और मीन की तथा दीपक और पतंग की प्रीति का क्या परिणाम होता है?"

यह सुनकर हमीदा हंस पड़ी और बोली, खैर, तुम मुझे मछली और परवानः समझ कर ही सब्र करो!"

मैंने कहा,-"जब कि तुम्हारे यहां ऐसा अन्याय है तो फिर झख मार कर मुझ सभी कुछ सहना पड़ेगा: किन्तु प्यारी, हमीदा! तुम इतना जुल्म न करो और मेरे खून से अपनी प्यास न बुझाओ।" हमीदा,-"लेकिन, निहालसिंह! यह गैर मुमकिन है। देखो, सोचो तो सही, तुम्हारे खातिर मैंने क्या क्या न किया। अपने मुल्क, अपने बालिद, अपनी कौम और अपने मज़हब के बिल्कुल खिलाफ कार्रवाइयां मैंने की। गो, तुम अब मेरे दोस्त हो, लेकिन, मेरे मुल्क, मेरी कौम और मेरे मज़हब के तो तुम पूरे दुश्मन हो। ऐसी हालत में मैंने तुम्हारी तरफदारी करके कितना बड़ा गुनाह किया है! क्या मेरे इन गुनाहों की मांफी होसकती है? हर्गिज़ नहीं: ऐसी हालत में भला अब मैं तुम्हारा साथ क्यों कर देसकती हूं।

मैंने कहा,-"तो क्या अब तुम मुझसे बिदा होकर अपने पिता के पास लौट जाओगी।"

हमीदा:--"हां ज़रूर लौट जाऊंगी और अपना सारा कसूर अपने वालिद पर ज़ाहिर करके उनसे अपने इन गुनाहों की सज़ा लूंगी।"

हमीदा की यह बात सन कर मैं कांप उठा और बोला,-"क्या सारी बातें तुम अपने पिता पर प्रगट कर दोगी,"

हमीदा,-"हां, कुल बातें ज़ाहिर कर दूंगी। यहां तक कि तुम्हारी मुहब्बत और उस पहरेदार के मरवाने का हाल भी छिपा न रक्खेंगी।"

मैंने कहा,-"तो मुझे विश्वास है कि तुम्हाराबाप तुम्हारे अपराधों को क्षमा कर देगा"

हमीदा,-"तुम्हारा ऐसा समझना सरासर भूल है। क्योंकि मेरा बालिद इस मिज़ाज का आदमी नहीं है कि मेरे कसूरों का हाल सुन कर वह मुझे माफ़ कर देगा।"

मैं,-"तो फिर वह कौनसी सज़ा तुमको देगा!"

हमीदा,-"कत्ल की सज़ा, और यही मैं चाहती भी हूं।"

यह सुन कर मैं एक दम थर्रा उठा और कहने लगा,-"हाय, तुम क्या किया चाहती हो!"

हमीदा,-"निहालसिंह! तुह्मारे बगैर मैं जी कर क्या करूंगी! भला, तुम्हारी जुदाई से मेरी जान बच सकेगी! ऐसी हालत में मैं यही बिहतर समझती हूं कि अपने कसूरों को अपने वालिद पर ज़ाहिर कर के उनसे कत्ल की सज़ा पाऊं। और अगर उन्होंने मुझ पर रहम किया, यानी मुझे मुआंफ़ किया और मुझे कल की सज़ा न दी, तो भी मैं अब ज्यादा दिन न जीऊंगी और बहुत जल्द खुदकुशी करके इस इश्क की आग से अपनी रूह को बवा दूंगी।" हमीदा की बातों ने मुझे घबरा दिया और मैं यही सोचने लगा कि यह पठानी युवती देवी है कि राक्षसी! निदान, देर तक मैंने उसके साथ अपना सिर खाली किया, पर वह अपने हठ से न हटी और उसने 'ना" से "हां" न किया। अन्त में वह उठी, मैं भी उठा और मेरे गले से वह लपट गई। मैंने भी उसे जोर से अपने हृदय से लगा लिया और परस्पर चौधारे आंसू बहाते हुए एक दूसरे के अधरोष्ठ का खूब चुंबन किया। न जाने वह अवस्था हम दोनों की कब तक रहती, यदि वहां पर की एक झाड़ी में से यह आवाज़ न आती कि,"हमीदा! तेरा कत्ल तो तेरा बाप खुद करेहीगा, लेकिन, तेरे आशिक का खून मैं अभी पीए लेता हूं; क्योंकि हमीदा के दो चाहनेवाले दुनियां में जी नहीं सकते।"

यह आवाज़ सुनतेही हम दोनो एक दूसरे के आलिंगन से अलग हुए और जिधर से वह आवाज़ आई थी, उस ओर अपनी अपनी दृष्टि को दौड़ाने लगे। मैंने और हमीदा ने भी देखा कि उपर्युक्त कटुक्ति का छौंकनेवाला सिवाय पाजी अबदुल के और कोई न था। किन्तु जब तक मैं सह्मलूं अबदुल अपना बरछा तान कर मुझपर झपटा; किन्तु उसके पीछे से एक नौजवान ने झपट कर उसकी गर्दन पर ऐसी तल्वार मारी कि उसका सिर भुट्टासा छटक कर दूर जा गिरा और धड़ भी जमीन में गिर कर तड़पने लगा। यदि उस समय उस अज्ञात नामा नवयुवक ने ऐसी अपूर्व सहायता न की होती तो निश्चय था कि सम्हलने के पहले ही अबदुल मुझे मार गिराता और फिर हमीदा की भी जान कदाचित ब्यर्थही जाती, किन्तु बहुत ठीक समय पर उस नवयुवक ने वहां पहुंच कर मेरी और हमीदा की भी सहायता की।

किन्तु जब धन्यवाद देने के लिये हमीदा और मैं-दोनो उसकी ओर बढ़े तो उस नवयुवक ने हमीदा का हाथ पकड़ कर कहा,"प्यारी, बहिन, हमीदा! मैं तो तुम्हारी अजीज कुसीदा हूं!"

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

बारहवां परिच्छेद

कुसीदा! आश्चर्य!!! इस नवयुवक वीर के बेश में कुसीदा!!! और क्यों न हो, जबकि वह सब भांति से अपनी बहिन हमीदा के अनुरूप ही थी।

निदान, कुसीदा को पहचान कर हमीदा उसके गले से लपट गई और बोली,-"प्यारी बहन, कुसीदा! तू यहां क्योंकर आई?"

कुसीदा,-"बहिन! तुम्हारे हुक्म बमूजिव में इस बात की चौकसी करती थी कि जिसमें तम्हारे गायब होने का हाल किसीको भी न मालूम हो, लेकिन न जाने क्यों कर तुम्हारे गायब होने का हाल अबदुल को मालूम होगया। तब उसने तुमपर किसी किस्म का शक करके उन जल्लादो से निहालसिंह के बारे का सच्चा हाल दाफ्त कर लिया और वालिद से सारा हाल बयान कर के कुछ थोड़ी सी फ़ौज के साथ तुम दोनों की गिरफ्तारी के लिये वह इधर रबान हुआ। यह हाल जान कर मैंने पहिले तो उन दोनो जल्लादों को मार डाला, जिन्होंने तुम्हारे पोशीदा राज़ को अबदुल पर खोल दिया था; फिर मैं एक नौजवान की सूरत बन कर अबदुल की फ़ौज में आमिली और बराबर उसके साथ रही। यहां आकर उसे यह मालूम हुआ कि,'चमन की घाटी में एक पहरेदार गोली से मारा हुआ पड़ा है।' यह जानकर उसने इसे तुम्हाराही काम समझा और इस ओर को उसने कूच किया। अभी थोड़ी देर हुई कि वह यहां पहुंचा और अपनी फौज को एक जगह पर, जो कि यहांसे थोड़ी दूर पर है, ठहरा कर तुम्हें खोजता हुआ इधर आया। मैं भी उसकी नज़रों से बचती हुई उसके पीछे लगी और यहां पर आकर उसके पासही एक झाड़ी में छिप रही। बस, जब भाला लेकर वह इन पर (निहालसिंह की ओर इशारा करके) झपटा तो मैने पीछे से दौड़ कर इस पाजी का काम तमाम कर दिया।"

अपनी योग्य बहिन की ज़बानी यह हाल सुनकर हमीदा उससे लपट गई और बड़े प्यार से उसके मुखड़े पर हाथ फेरती हुई बोली,"प्यारी, बहिन! तूने बड़ा काम किया, वरन आज मेरे प्यारे निहालसिंह के दुश्मनों की जान जाही चुकी थी।" कुसीदा,-"लेकिन, बहिन! अब तुम लोग यहां पर एक लहज़ः भी न ठहरो, क्योंकि अबदुल के लौटने में जब ज्यादा देर होगी तो अजब नहीं कि उसके ढूंढने के लिये कोई फ़ौजी सिपाही इधर आजाय।"

मैंने पूछा,-" इस फ़ौज में कितने सिपाही हैं?"

कुसीदा,-"पांचसौ।"

तब हमीदा ने मुझसे कहा,-"बस, प्यारे, लाओ, हाथ मिलाओ और मुझे रुखसत करो, क्योंकि अब यहां पर ठहरना सरासर जान देना है।"

कुसीदा,-(हमीदा से) "लेकिन, बहिन! तुम लौट कर अब जाओगी कहाँ? तुम्हारे कत्ल का तो वालिद ने आम तौर से इश्तहार देदिया है। पल जो वालिद अपनी लड़की के कत्ल का इश्तहार देता है, उसका मुंह देखना कौन लड़की चाहेगी।"

हमीदा,-"आखिर, में तो मरना चाहती ही हूं।"

हमीदा,-"लाहौलबलासवत! क्या हिमाकत की बातें, बहिन! तुम करने लगी? तुम क्या कुत्ते की मौत मरना चाहती हो!"

हमीदा,-"तो क्या करूं?"

इस पर मैंने कहा,-"बस, प्यारी! तुम मेरा कहा मानो और मेरे साथ चलो।"

कुसीदा,-"बस, इससे बिहतर और कोई बात नहीं होसकती।"

हमीदा,-(आश्चर्य से) "यह तुम क्या कहती हो?"

कुसीदा,-"मैं बहुत ठीक कहती हूं! अब तुम अपने आशिक का साथ दो और नाहक अपनी नौजवानी को मिट्टी में न मिलाओ।"

मैंने कहा,-"इसी बात पर इनके साथ मेरी देर से हुज्जत होरही है, पर यह किसी तरह मेरी बात मानती ही नहीं।"

कुसीदा,-"नहीं, बहिन! अब तुम कुछ आगापीछा, न सोचो और अपने चाहनेवाले के साथ जाओ। क्योंकि यहां अब किसी तरह भी तुम्हारी जान की खैर नहीं है।"

हमीदा,-"लेकिन, प्यारी कुसीदा मैं तो ---"

कुसीदा,-"बस अब ज्याद; बकबक न करो और जल्द यहांसे भागो, वरन खैर नहीं होगी। और हमीदा! अगर तुहें अपने आशिक का साथ नहीं देना था तो नाहक तुमने इस गैरआईनी इश्क के मकतब में कदम क्यों रक्खा?"

मैं कुसीदा के ऊपर अत्यन्त प्रसन्न हुआ और मनहीमन उसे कोटि कोटि धन्यवाद देने लगा, क्योंकि उसने हमीदा से मेरे खातिरखाह सिफ़ारिश की थी।

निदान, बहुत कुछ कहने सुनने पर अन्त में हमीदा मेरे साथ चलने पर राज़ी हुई और कुसीदा से बोली:--"लेकिन प्यारी, बहिन! मेरे जाने पर तुम्हारे ऊपर तो कोई आंच न आवेगी?"

कुसीदा.- क्या सच्ची बात कहूं?"

हमीदा, -- हां, हां, सचही कहो।"

कुसीदा,-" महल में मेरे न रहने के सबब वालिद ने मेरे कत्ल का भी इश्तहार देदिया है। इसी सबब से में मरदानी लिवाल में भेस बदल कर अबदुल के गरोह में मिली थी!"

हमीदा,-"तो तुम कहां जाओगी।'

कुसीदा,-"मैं कब्र में जाऊंगी, क्योंकि मेरा मरना जीना, बराबर है और इसका सबब यह है कि अभीतक में हज़रत-ई-इश्क के चकाबू में नहीं फंसी हूं।”

हमीदा,-"लेकिन, प्यारी, बहिन! ऐसा हर्गिज़ नहीं होसकता कि मैं अपनी जान तो बचाऊं और तुम्हें जल्लादों की तल्वार के साये तले छोड़ जाऊं। इससे तो यही बिहतर होगाकि तुमभी मेरे साथ चलो और जिस तरह मेरे साथ पैदा हुई हो, उसी तरह हर हाल में मेरा साथ दो।"

यह सुनकर मैंने कहा,-" कुसीदा बीबी! यह बात आपकी बहिन ने बहुत अच्छी कही है। इसलिये यह बहुत ही अच्छा होता, यदि आपभी अपनी बहिन के साथ मेरे घर चलती। वहां जाने पर आपको भी कोई न कोई सच्चा आशिक मिलही जायगा और तब आप भी अपनी नौजवानी को बिल्कुल बेकार और जवाल न समझेगी।"

निदान, दोनो बहिने चलने के लिये तैयार हुई और हमीदा आगे, मैं बीच में और कुसीदा पीछे पीछे चली। परमेश्वर की दया से फिर मुझे कोई कष्ट वा दुःख न झेलना पड़ा और न किसी अफरीदी सिपाही का सामना हुआ। दोपहर ढलते ढलते मैं अफरीदी सीमा से बाहर हुआ और अपने कैम्प में पहुंच गया।

मैंने अपने घाव को दिखला कर सारा हाल अपने अफ़सर और महाराजा साहब से कहा, जिसे सुनकर वे दोनो बड़े प्रसन्न हुए और महाराजा साहब पटियाले ने अपनी थोडीसी फ़ौज के साथ उन दोनो हमीदा और कुसीदा को पटियाले भेज दिया और मैं उसी 'सीमान्त संग्राम में रह गया।

फिर जब उस लबड़धौधों से मैंने छुट्टी पाई, अर्थात असभ्य अफ़रीदियों से हैरान होकर जब अंबरेज़ी फौज लौटी तो मैंने सदा के लिये अंगरेज़ी नौकरी छोड़दी और पटियाले से उनदोनो बहिनो को साथ लेकर यहां जी बहलाने के लिये आया।

निहालसिंह की इतनी कहानी सुनकर मेरे मुहं में पानी भर आया और मैंने पूछा-"तो क्या वे दोनो अब तुम्हारे साथ हैं?"

निहालसिंह,-"हां, दोनों साथ हैं, पर जबतक कुसीदा को भी कोई एक आशिक न मिल जायगा, हमीदा मेरे साथ शादीन करेगी।"

मैंने कहा,-"तो क्या मैं कुसीहा के प्रेम का प्रसाद पासकता हूं?"

इतना सुन कर निहालसिंह उठ खड़े हुए और बोले,-"अच्छा, चलो, अब डेरे पर चलें; क्यों कि अंधेरा हो गया है। आज मैं कुसीदा और हमीदा से तुम्हारे विषय में बातें करूंगा और कल उन दोनो से तुम्हारी भेंट करा दूंगा; फिर यदि तुम कुसीदा के पाने का प्रयत्न कर सको तो ठीक है, नहीं तो इस विषय में इससे अधिक और मैं कुछ नहीं कर सकता।"

निदान, फिर तो हम दोनो मित्र लौट कर डेरे पर आए। फिर निहालसिंह तो दूसरे दिन मिलने की प्रतिज्ञा कर के अपने डेरे पर चले गए और मैं पलंग पर पड़ कर कुसीदा का सपना देखने लगा।

क्या स्वप्न सत्य नहीं है! अवश्य है; क्यों कि भगवान् श्रीकृष्णचन्द्र के पौत्र अनिरुद्धजी ने वाणपुत्री उषा को स्वप्न ही में प्रथम प्रथम देखा था। सो उषा ने अनिरुद्ध को, और अनिरुद्ध ने उषाको जो स्वप्न में देखा था; वह स्वप्न ऐसा था कि जिसके पहिले जाप्रत अवस्था में उन दोनो में से एक ने भी अपने प्रणयी या प्रणपिन्नी का कुछ भी वृत्तान्त नहीं सुना था; केवल स्वप्न में ही एक दूसरे ने एक दूसरे को देखा था।

किन्तु मैंने तो अपने मित्र निहालसिंह से कुसादा का पूरा वृत्तान्त सुना था, इसिलिये ऐसी अवस्था में यदि मैंने उसे स्वप्न में भली भांति देखा तो इसमें आश्चर्य की कौन सी बात हुई?

साहित्यकारों ने अनुराग के उत्पन्न होने के अनेक कारणों में से चार

१०

कारणों को सबसे प्रधान माना है, यथा-श्रवणजन्मा, स्वप्नजन्मा, चित्रजन्मा और साक्षातजन्मा। इनमें श्रवणजम्मा अनुराग दमयन्ती को हुआ था, स्वप्नजन्मा अनुराग उषा को हुआ था, चित्रजन्मा अनुराग प्रभावती को हुआ था और साक्षातजन्मा अनुराग तपती को हुआ था। सो इन चारों में से जहां अनुराग के उत्पन्न करने में एक कारण भी विशेष बलवान हुआ था, तो ऐसी अवस्था में मेरे चित्त में कुसीदा को लक्ष्य करके महा महा अनुराग क्यों न उत्पन्न होता, जब कि मैंने श्रवणद्वारा भी कुसीदा के वृत्तान्त को सुना और उसके रूप का चिन्तन करते करते स्वप्न में भी उसे देखा? इसलिये पाठकों को समझना चाहिए कि मैंने स्वप्न में कुसीदा को भली भांति देखा था।

यह निर्माणाधीन पुस्तक है। इसकी वर्तनी जाँच का कार्य अभी पूर्ण नहीं हुआ है। आप इसमें हमारी मदद कर सकते हैं।

तेरहवां परिच्छेद

प्रातःकाल उठकर मैंने शीघ्रही अपने नित्यनेम को समाप्त किया और अच्छे कपड़े पहनकर मैं निहालसिंह की बाट जोहने लगा। उस समय मुझे एक एक पल, एक एक युग के समान बीतने लगे और मैं मनही मन निहालसिंह को कोसने लगा! कई बार मेरे मन में यह धुन उठी कि मैं स्वयं निहालसिंह के डेरे पर चलूं और जैसे बने जल्दी ही कुसीदा को भपने हृदय से लगालूं, किन्तु उस समय मेरे चित्त की सब वृत्तियां इतनी अचल होगई थीं कि कई बार उठनेपर भी मैं अपने डेरे के दरवाजे से बाहर एक पग भी न निकल सका। योही राह तकते तकते जब मैं एक प्रकार से दशम दशा को पहुंच गया था, तब मानों प्राणदाता धन्वन्तरि के समान ठीक दस बजे निहालसिंह मेरे सामने आ खड़े हुए। उन्हें देखतेही मैं इस तेज़ी के साथ उठ खड़ा हुआ, जैसे प्राण के लौट आने पर मुर्दा उठ खड़ा होता है।

निदान, मैंने बड़े तपाक से निहालसिंह से हाथ मिलाया और कहा,-'आह, मित्र! तुमने तो राह दिखलाते दिखलाते मेरी जान ले डाली।"

यह सुनकर निहालसिंह हंस पड़े और कहने लगे,-"यदि मैं जानता कि तुम कुसीदा के लिये इतने पागल हो उठे हो तो मैं और भी देर करके आता, क्योंकि ऐसी उन्मत्तावस्था में मैं तुम्हें उन सुन्दरियों के पास लेजाना उचित नहीं समझता, इसलिये कि यदि तुम कहीं ऐसी चंचलता में कुछ अनुचित कर बैठो तो फिर बना बनाया सारा खेल चौपट होजायगा। अतएव, तुम आज अपने चित्त के उद्वेग को शान्त करके अच्छे खासे मनुष्य बनलो, फिर कल तुम्हें लेजाकर कुसीदा से मिलाऊंगा।"

निहालसिंह की जहरीली बातें सुनकर मेरे सारे बदन में आग लग गई और मैंने अपनी भरी हुई पिस्तौल को हाथ में लेकर कहा,-"निहाल सिंह। सचमुच में इस समय पागल होरहा हूं। अतएव यदि ऐसी अवस्था में तुम मुझसे ठठा करोगे तो मैं अभी गोली मारकर अपनी जान देदूंगा।" किन्तु मेरी बात पूरी भी न होने पाई थी कि न जाने किस ढंग से निहालसिंह ने मेरे हाथ से पिस्तौल छीन ली और उसकी गोली आकाश में छोड़ कर कहा,-"वाह, भई! तुमतो केवल कुसीदा का वर्णन ही सुन कर इतने बहक गए! तो फिर उसके देखने पर तुम्हारी क्या अवस्था होगी!"

मैंनेकहा,-"निहालसिंह! मैं तुम्हारी बिनती करता हूं, कृपाकर तुम इस समय मेरे हृदय की मेगज़ीन में आग न लगाओ।"

यह सुनकर निहालसिंह खूब ज़ोर से हंसपढ़े और कहने लगे,'अस्तु, चलो! कल रात को मैंने तुम्हारा सारा हाल हमीदा और कुलीदा से कहा था, जिसे सुनकर दोनों बहिनें बहुत ही प्रसन्न हुई और मुझे आशा है कि तुम्हें देखकर, जैसी कि उनकी इच्छा है, दोनो बहुत ही खुश होगी और कुलीदा तुम्हें अपना हृदय समर्पण करेगी।"

यह सुन कर मैं बहुतही प्रसन्न हुआ और निहालसिंह के साथ उनके डेरे पर पहुंचा। वहां पहुंचने पर उनदोनों बहिनों ने उठकर मेरी अगवानी की और बड़े आदर से मुझे एक बढ़ियां गलीचे पर ला बैठाया। उस समय निहालसिंह किसी दूसरे कमरे में चले गए थे, इसलिये कि जिसमें मुझे कुसीदा के साथ बात चीत करने का अवसर मिले।

मैं उन दोनों बहिनों को देखकर बहुत ही चकित हुआ! यदि उनदोनो के गालों के तिल का वृत्तात मैंने निहालसिंह से न सुना होता तो मैं यह कभी न जान सकता कि इन दोनो बहिनों की सूरत शकल या रूपरंग में क्या अन्तर है! किन्तु उस तिल के रहस्य के जानने के कारण मैंने मन ही मन यह बात जान ली कि इन दोनो में कौन हमीदा है और कौनसी कुलीदा!

निदान, फिर तो हमीदा मुझसे कुछ इधर उधर की दो चार बातें कर के यह कह कर उठ गई कि,-'मैं आपके लिये शर्बत लाती हूं;' और मैं कुसीदा के साथ अकेला रह गया। उस समय कुसीदा यद्यपि मेरे सामने थी, पर वह लज्जावन्ती लता के सामन बिलकुल सकुची हुई थी और हमीदा के जाने पर मेरा भी शरीर कुछ कांपने लग गया था। सो उसी अवस्था में-उस कांपते हुए हाथ से ही मैंने कुसीदा का हाथ थाम्ह लिया और उसकी अंगुली में एक बहुमूल्य हीरे की अंगूठी पहिना दी। उस अंगूठी को देख कर वह ज़रा सा मुस्कुराई और अपने गले में से एक वैसी ही 'याकूतीतख्ती' उतार कर, जैसी कि हमीदा ने निहालसिंह को दी थी मेरे गले में डाल दी।

मैंने फिर उसके हाथ को अपने हाथ में ले कर कहा,-"प्यारी, कुसीदा! आज सत्य की साक्षी मान कर मैं अपना हृदय तुम्हारे समर्पण करता हूं और तुम्हे अपनी गृहस्वामिनी बनाता हूं।"

यह सुन कर कुसीदा ने मेरे हाथ को चूम लिया और मुझसे

आंखे मिला कर और फिर उन्हें नीचे कर के कहा, "मैं आपकी लौंडी हूँ।"

इतने ही में किसी तरह का कोई खटका हुआ जिसे सुन कर कुसीदा ने मेरे हाथ में से अपना हाथ खैंच लिया, और मैं भी कुछ सावधान हो गया, पर कोई यहां पर आया नहीं। थोड़ी देर तक तो हम दोनो चुपचाप थे, पर जब मैंने यह समझ लिया कि अभी यहां कोई न आवेगा तो मैंने प्रेमान्ध होकर कुसीदा को अपनी ओर खैंच कर उसे अपने हृदय से लगा लिया और उसके गालो को चूम कर कहा,-'प्यारी! मुझे न भूलना।"

कुसीदा ने भी मेरे ओठों को चूम कर अपने सच्चे प्रेम का परिचय मुझे दिया और कहा,-"मैं तो अब आपकी लौंडी हूं, इसलिये यह बात तो मुझे कहनी चाहिए कि आप मुझ पर हमेशः मिहरवानी रक्खेंगे और मुझे कभी भूल न जायंगे।"

अहा! एक यह भी प्रेम है! और एक कलकत्ते वाली उस ब्राह्मभगिनी कुलटा का भी प्रेम था!!! अब पाठक इस पर स्वयं विचार करलें कि सच्चा प्रेम कौन है और स्वर्ग के सच्चे सुख का अनुभव कौन कराता है!!!

निदान, एक घंटे तक मैं कुसीदा के साथ प्रेम की बातें करता रहा, इसके अनन्तर एक लौंडी ने आकर हमीदा के आने की खबर दी और उसके दूसरेहीक्षण हाथ में शर्बत का प्याला लिए हुई हमीदा आ पहुंची। उसने प्याला कुलीदा के हाथ में देकर कहा,-"इसे इन्हें पिलाओ;" और मेरी ओर देखकर कहा,- "आज आप को हमलोगो के साथ खाना, खाना होगा।"

इतना कह और मेरा उत्तर बिना सुनेही हमीदा वहांसे चली गई और उसके जानेपर कुसीदा ने बड़े प्यार से मेरे गले में बाहें डालकर शर्बत का प्याला मेरे मुहं से लगा दिया। फिर तो थोड़ा सा शर्बत मैंने पीया और थोड़ासा अपने हाथ से कुसीदा को पिलाया और फिर एकान्त में उसके साथ प्रेम की बातें करनी प्रारंभ की। इन्हीं दो घटों में ही मैंने यह बात जानली कि कुसीदा गुणों की खान, प्रेम की सरिता, स्वभाव की सुधा और वसुधा में साक्षात् स्वर्गीया नारी है।

निदान, फिर तो मैंने, निहालसिंह ने, हमीदा ने और कुलीदा ने एक साथ बैठकर बहुतही सुस्वादु भोजन किया और भोजन करने के बाद पान के साथही कुसीदा के अधरोष्ठ के अमृत का पान करके मैं अपने डेरे पर लौट आया, उस समय भी निहालसिंह मेरे साथ आए थे और मुझे पहुंचा कर पुनः लौट गए थे।

दोनों याकूतीतख्तियों में फारसी भाषा की जो शेरे खुदी हुई थीं, उनके भाव से मिलते जुलते एक श्लोक को नीचे लिख कर हम इस परिच्छेद को पूरा करते हैं,

"प्रेम एव परो धर्मः,
प्रेम एव परं तपः।
प्रेम एव परं ज्ञानं,
प्रेम एव परा गतिः॥"

अब यहां पर इतनाही कहना शेष रह गया है कि एक दिन हमीदा के साथ निहालसिंह का और कुसीदा के साथ मेरा विवाह होगया और हमदोनो प्रेमियों ने अपने अपने स्वभाव के अनुसार रूपवती, गुणवती, शीलवती, और प्रेमवती प्रणयिनी को पाकर अपना अपना भाग्य सराहा।

निहालसिंह ने बड़ी कठिनाई से हमीदा और कुसीदा के हृदय से मुहम्मदी धर्म की जड़ उखाड़ी थी और उन दोनों के हृदय में यह पौधा रोप दिया था कि,-" स्त्रियों का स्वतंत्र धर्म कोई नहीं है। बस उन्हें वही धर्म मानना चाहिए, जिस धर्म में उनका पति दीक्षित हो।" इसके अनुसार हमीदा ने लिक्खधर्म का अवलंबन किया और कुसीदा ने ब्राह्ममत का।

कुछ दिनों तक और वहीं रहकर निहालसिंह हमीदा को लेकर अपने देश को चले गए और मैं कुसीदा के साथ अपने घर लौट आया। घर आकर मैने देखा कि मेरे सत्यनिष्ठ मैनेजर ने मेरे ष्टेट का बहुत ही अच्छा प्रबंध किया है।

फिर तो कभी कुसीदा को लेकर मैं निहालसिंह के घर जाता और कभी वे हमीदा को लेकर मेरे पाहुने बनते। योहीं दोसाल के अनन्तर ठीक समय पर हमीदा और कुसीदा, दोनोही पुत्रवती हुई और उन दोनों की गोदी भरी पूरी हुई। जगदीश्वर! तू संसार में सभों को ऐसाही विमल आनन्द प्रदान किया कर।

कृतज्ञता स्वीकार ।

बंगाली-लेखक बाबू दीनेन्द्रकुमार राय के " हमीदा " नामक उपन्यास की छाया पर यह उपन्यास लिखा गया है, इसलिये हम शुद्धान्तःकरण से उक्त बाबूसाहब की कृतज्ञता स्वीकार करते हैं।

" हमीदा" वियोगान्त उपन्यास है, पर हमने इसे संयोगान्त बनाया है। जो बंगला जानते हैं। वे इसके साथ बंगला के उपन्यास को पढ़कर यह बात भली भांति जान लेंगे कि हमारा यह उपन्यास " हमीदा" का अनुवाद नहीं है, वरन इसे हमने अपने ढंगपर पूरी स्वाधीनता से लिखा है, किन्तु जिसकी छाया पर यह लिखा गया है,उसकी कृतज्ञता स्वीकार करने के लिये इतना लिखना हमने उचित समझा।

विनीत-

ग्रन्थकार ।

